زایینی: ١٧-١٢-٢٠١٤ - هەتاوی: ١٣٩٣/٠٩/٢٦ - ٠٩:٤٠ تاران قه‌باره‌ی فۆنت:\nپێشوازی بە میلیۆنی خەڵکی باکووری کوردستان لە رۆڵە پێشمەرگەکانیان هەموو مێتۆلۆژی و ئەفسانەکانی مێژووی مرۆڤایەتیان لە پەیوەندی لەگەڵ پێشوازی لە قارەمانانی گەلیان زیندوو کردەوە. راست لە رۆژی دامەزراندنی کۆماری تورکیا پێشمەرگە چوونە باکووری کوردستان و بە میلیۆنان خەڵکی کوردستان لەو بەشەی کوردستاندا هاتنە سەر جادە و شەقام و کۆڵانەکان بۆ پێشوازی لە پێشمەرگەکان ئەو رۆژەیان کردە کارنەڤاڵی شادی و خۆشی جۆش و خرۆشی کوردەواری. مرۆڤ بە دیتنی دیمەنی پێشـمەرگەکان و پێشوازی گەرم و بێ وێنەی خەڵک لە رۆڵەکانیان دەکەوتنە یادی سروودی "وا هاتن پێشمەرگێن مە".\nلە مێژووی ٥٠٠ ساڵەی دوای دابەشبوونی کوردستان، گەلێک سەرهەڵدان و تەڤگەری جۆراوجۆر سەریان هەڵداوە. لە هەموو سەرهەڵدانەکاندا رۆڵەکانی نەتەوەکەمان لە پێناو ئازادی و سەربەستیدا ئامادەی فیداکردنی گیانی خۆیان بوون. بەڵام تەنیا دوای دامەزراندنی حیزبی دێموکراتی کوردستان لە گەلاوێژی ١٣٢٤دا بوو کە هێزێک بۆ پاراستنی دەستکەوتەکانی خەڵکی کورد و پاراستنی هێمنایەتی نەتەوایەتی دامەزرا و ئەو کەسانەی کە لەو هێزانەدا رێکدەخران ناویان نرا "پێشمەرگە". لەو رۆژەوە هەتا ئێستا کە ٧٠ ساڵە پێشمەرگە یان ئەوەی لە باکووری کوردستان گەریلای پێی دەوترێ بووەتە باسکی بەهێزی گەل بۆ خەباتی رزگاری خوازانە، پاراستنی دەستکەوتی نەتەوایەتی و ئازادی کوردستان و کەڕامەتی مرۆڤی دانیشتوانی نیشتیمانی دابەشکراو.\nبەو شێوەیە پێشمەرگە تەنیا خەباتکارێک نیە کە گیانی خۆی فیدای گەلەکەی دەکات، بەڵکوو پێشمەرگایەتی شێوازێکی ژیانە. ئەمرۆ لە ناو گەلی کورددا پێشمەرگانە ژیان بەواتای ژیانێکی سادە، بێ غەل‌وغەش و راستگۆیانە، پاک و دۆستانە و هومانیستی و مرۆڤ پەروەرانەیە.\nفەلسەفەی دیاری کردنی رۆژی ٢٦ی سەرماوەز وەک رۆژی پێشمەرگە لەلایەن حیزبی دێموکراتی کوردستانی ئێرانەوە بەنەتەوەیی کردنی یەکێک لە نرخ و بەهاکانی هەرە گرینگ و دیاری نەتەوەی کورد واتە "پێشمەرگە" و هەستی خۆڕاگری و خەباتکاری فیداکارانە دژی ژێردەستی و لە پێناو ئازادییە. پێشمەرگە و پێشمەرگایەتی ئەمرۆ تەنیا نرخ و بایەخێکی رێکخراوی و سیاسی نین، بەڵکوو پێشمەرگایەتی بووتە بایەخێکی نەتەوایەتی، سەمبولی پاراستن، باوەڕبەخۆبوون، مرۆڤ دۆستی و ژینگەپارێزی و فەلسەفەی رێزگرتن لە ژیان و ئازادی و بەها مرۆڤایەتیەکانە.


موقتەدا سەدر هەڕەشەی تووندی کردە سەر هێزەکانی ئەمریکا لە عیراق.. یەکەم سەرباز دەبم هێرش دەکەمە سەریان\nسەرۆکی رەوتی سەدر هەوڵی کۆبوونەوەی گروپە چەکدارەکانی عیراقی لەبارە بڕیاری ناساندنی قودس بە پایتەختی ئیسرائیل ئاشکراکرد و وتی: ئەگەر گروپەکان لە بانگەشەی هێرشکردنە سەر هێزەکانی ئەمریکا جدیی بن، ئەو یەکەم سەرباز دەبێت.\nموقتەدا سەدر سەرۆکی رەوتی سەدر کە خاوەنی گروپێکی چەکدارە بەناوی (سەرایا سەلام) ئەمڕۆ پێنجشەممە لە وتەیەکیدا وتی، پەیوەندی و هەماهەنگیان لەگەڵ "گروپە بەرگریکارەکان" هەیە بۆ تاووتوێکردنی پێشهاتەکانی بریارەکەی ترەمپ لەبارەی قودسەوە.\nوتیشی: "ئەگەر گروپەکان جدیی بن لەسەر هێرشکردنە سەر هێزەکانی ئەمریکا لە عیراق، ئەو یەکەم سەرباز دەبێت، نەک یەکەم فەرماندە".\nپێشتریش سەدر داوای لە گروپە شیعیەکانی عیراق کردبوو کۆبوونەوەی بەپەلە لەبارەی پێشهاتەکانی دۆسێی قودس ئەنجامبدەن، هاوکات هۆشداریشیدا لە شەڕکردن لەگەڵ ئیسرائیل لە ڕێی خاکی سوریاوە.\nوەک چاوەڕوان دەکرا، دوێنێ دۆناڵد ترەمپ سەرۆکی ئەمریکا بڕیاری ناساندنی قودسی وەک پایتەختی ئیسرائیل راگەیاند و وتی، ئەم هەنگاوە لە چوارچێوەی بەرژەوەندییەکانی ئەمریکا و هەوڵەکانی ئاشتییە لە نێوان ئیسرائیلی و فەلەستینییەکان.\nئه‌م بابه‌ته 3926 جار خوێنراوه‌ته‌وه


غالب محەمەد: گۆڕان لە حكومەت نەكشێتەوە هەڵوێستی دیكەمان دەبێت – Politic Press\nغالب محەمەد: گۆڕان لە حكومەت نەكشێتەوە هەڵوێستی دیكەمان دەبێت\nپوڵەتیك پرێس – نازە سەعید\nئەندامێكی فراكسیۆنی گۆڕان لە پەرلەمانی عێراق رایگەیاند، ئەگەر گۆڕان لەحكومەتی هەرێم نەكشێتەوە ئەوا هەڵوێستی دیكەیان دەبێت.\nغالب محەمەد ئەندامی فراكسێونی بزوتنەوەی گۆڕان لە پەرلەمانی عێراق بە پوڵەتیك پرێسی رایگەیاند “داوامان لەسەرجەم ئەندامانی خۆمان كردووە لە كابینەی نۆیەمی حكومەتی هەرێم بكشێنەوە ئەگەر نەكشێنەوە، ئەوا ئێمەش قسەی خۆمان دەبێت”.\nوتیشی “ئەگەر گۆڕان نەكشێنەوە ئەوكات هیچ جیاوازییەكیان نابێت لەگەڵ یەكێتی و پارتی، بۆیە لای خۆمان ماوەیەكی كاتیمان دیاریكردووەو چاوەڕوان دەبین بزانین حزبەكەی خۆمان و حكومەتی هەرێم چی دەكەن”.\nئاماژەی بەوەشدا، حكومەت بەپێی ئەوداتاو زانیارانەی لای ئەوانە حكومەتی هەرێم نەچاكسازی دەكات نەبڕوای پێیەتی و راستگۆش نییە لەگەڵ میلەتدا، وە هەرێم داهاتی زۆر زۆرترە لە موچەی فەرمانبەران بەڵام موچە نادات.\nئەو وتانەی غالب محەمەد دوای ئەوە دێت ئەمڕۆ، فراكسیۆنی گۆڕان لە پەرلەمانی عێراق لە بەیاننامەیەكدا رەخنەی توندیان ئاڕاستەی هەڵوێستی حزبەكەیان و بەشدارییان لە حكومەتی هەرێمدا كردو رایانگەیاند، پێویستە بەزووترین كات لە حكومەت بكشێنەوە.\nTags: حكومەت غالب محەمەد گۆڕان\nكەیسی دەستگيركراوانی بادینان و غالب محەمەد گەیەنرایە باڵوێزخانەكانی ئەوروپاو كەنەدا\nواژۆ هه‌ستیاره‌كه په‌یوه‌ندی نێوان گۆڕان و پارتی به‌ره‌وكوێ ده‌بات؟\nژمارەیەك هەڵسوڕاوی گۆڕان دەستلەكاردەكێشنەوە


دوورى و دابڕانیان لەماڵ و زێدى باوباپیرانیان، ژیانى ئاوارەکانى کەمپى یەحیاواى لە کەرکوک سەختتر کردووە، بارى دەرونیان رۆژ لە دواى رۆژ خراپتر دەبێت.\nلەمزگەوتێکدا پرسەیەکى سارد و سڕى گەنجێکی ئاوارەی ناحیەی عەیازیەی سەر بە قەزای تەلعەفەر بەڕێوەچوو، کە شەوی ۲٨ی نیسان کۆتایى بە ژیانى خۆى هێناوە و بەوەش بووە سێیەم کەسى لە کەمپەکە خۆى بکوژێت.\nباوکی ئۆرهان دەڵێت، ماوەی پێنج ساڵە لە کەمپەکە نیشتەجێن و بەهۆی زۆر مانەوەیان دۆخى دەرونى کوڕەکەی تێکچووە و توشى خەمۆکی بووە و دواجاریش کۆتایى بە ژیانی خۆی هێناوە .\nهەرچەندە ماوەی زیاتر لە ساڵ و نیوێکە کۆتاییهاتنی داعش ڕاگەیەنراوە، بەڵام تا ئێستا زۆربەی ئاوارەکانی ناوچە ڕزگار کراوەکان نەگەڕاونەتەوە شوێنی خۆیان، ئاوارەکانی کەمپی یەحیاوا کە خەڵکی تەلەعفەر و عەیازیەن و لە نەتەوەیی تورکمانن دەڵێن، تەواوی شارەکەیان ڕوخاوە بۆیە ناتوانن بەو شێوازە بگەڕێنەوە سەر ماڵوحاڵی خۆیان.\nتا ئەو کاتەى خانووەکانیان نۆژەننەکەنەوە و خزمەتگوزارییان بۆ دابیننەکرێت، دانیشتوانى کەمپەکە ناتوانن بگەڕێنەوە بۆ سەر زێدى خۆیان، بۆئەوەش داوای قەرەبوویان لەحکومەتی عێراق کردووە، بەڵام تا ئێستا وەڵام نەدراونەتەوە.\nشوعیب قەساب ئۆغڵو بەڕێوەبەری کەمپی ئاوارەکانی یەحیاوە دەڵێت، داوایان لە حکومەت کردووە سەرجەم خێزانەکان بگەڕێننەوە شوێنى خۆیان، بەڵام تائێستا وەڵامیان نەداونەتەوە و کەس سەردانى کەمپەکەى نەکردووە، ئاوارەکانیش لەدۆخێکى دەرونى خراپدا دەژین و تائێستا سێ کەس خۆی کوشتووە.\nکەمپی یەحیاوا لە سەرەتای درووستبوونیدا ۹۰۰ خێزانی ئاوارەی تەلعەفەر و عەیازیەی لە خۆگرتبوو، بەڵام ئێستا ٥۰۰ خێزان تێدا دەژین و سەرجەمیان لە تورکمانی شیعە مەزهەبن.


زێڕو دۆلار بەردەوامن لەبەرزبونەوە\nسته رلین 7.3449\nزێڕو دۆلار بەردەوامن لەبەرزبونەوە\nبه رواری داگرتن : 2018-08-09 17:36\nناوەندی ھەواڵەكان - زێڕو دۆلار بەرامبەر لیرەی توركی بەردەوام لە بەرز بونەوە دانە ژمارەی پێوانەیان شكاند.\nدوای ناكۆكی نێوان ئەمریكاو توركیا ڕاستەوخۆ لیرەی توركی دابەزینێكی بەرچاوی بەخۆیەوە بینی لە بەرامبەردا دۆلاری ئەمریكی لە بەرز بونەوە دایە هەروەها زێڕیش بەهەمان شێوە لە بەرز بونەوە دایە بەرامبەور لیرەی توركی.\nیەك دۆلاری ئەمریكی بەرامبەر 5،4034 لیرەی توركیە بەجۆرێك 100 دۆلاری ئەمریكی دەكاتە 548 لیرەی توركی، یەك یۆڕۆ بەرامبەر 6،2699 لیرەی توركیە.\nئەم گەماڕۆ ئابوریەی ئەمریكا دوای ئەوە دێت كە دوو وەزیری توركیای تۆمەت بار كرد بڕیاریدا دەست بەسەر ماڵو سامانیان دابگرێت لە ئەمریكا بەهۆی ئەوەی قەشەیەكی ئەمریكی بەناوی ئاندڕەو جرایگ لە توركیا بەتۆمەتی كاری سیخوڕی دەست بەسەر كراوە.(İLKHA)\nبليته كان قەشە،كاری سیخوڕی،گەماڕۆی ئابوری\nدۆلار لە ٦ لیرە زیاتر دابەزی\nچەند ڕۆژێكە دۆلار بەردەوامە لە دابەزین بەرامبەر لیرەی توركی لە ئێستادا یەك دۆلار دابەزیە بۆ ٥،٩٦ لیرە.\nبڕیاری پاراستنی بەهای لیرەی تورکی لە ڕۆژنامەی فەرمی بڵاو کرایەوە\nبڕیاری پاراستنی بەهای لیرەی تورکی بە واژۆی ڕەجەب تەیب ئەردۆغان سەرۆک کۆماری تورکیا لە ڕۆژنامەی فەرمی بڵاو کرایەوە.\nتورکیا: نرخی کارەبا و غاز بەرز بویەوە\nلە توركیا نرخی غاز بۆ ماڵەکان لە سەدا ٩، بۆ کەرتی پیشەسازی لە سەدا ١٤ بەرز بویەوە. نرخی کارەبا لە سەدا ١٥ بەرز بویەوە.


پارچە شیعری ژماره ٥٦\nهه‌رکاتی نه‌وبه‌هاره که دنیا ده‌کا نوێ\nسارا ده‌پۆشێ به‌رگی سه‌وز، گوڵ ده‌پشکوێ\nشه‌وبۆ و هه‌ڵاڵه، نه‌رگس و نه‌سرین و نه‌سته‌ره‌ن\nسوێسنه زمانی گرتووه، پێم سه‌یره نادوێ!\nتۆوی هه‌مووشتێک له به‌هارا سه‌وز ده‌بێ\nئه‌ی تۆوی ئێمه بۆچی له هیچ فه‌سڵێ ناڕوێ؟\nبۆچی له ئاسۆ نایه‌ته‌ده‌ر ڕۆژی مه، خودا؟\nڕۆژی خه‌ڵک که‌چی سه‌ری وا ناوه‌ته سوێ!\nهه‌رچه‌ند له مێژه خه‌ڵفی هیوامان چه‌قاندووه\nئاوی به‌خوێن دراوه که هه‌ر سه‌وزه، ناپوێ\nتا به‌هره‌وه‌ر نه‌بین له به‌ری، هه‌ر بڵند ده‌بێ\nوه‌ک پیره‌داری دی نییه، هه‌ر خه‌ڵفه، نانه‌وێ!\nهه‌رکه‌س هیوای به خۆی و گه‌لی ماوه ئێسته‌که‌ش،\nڕه‌ببی قه‌زای به تاقی ته‌نێ هه‌ر له‌من که‌وێ!\nئاواتی بۆچی نایه‌ته دی پیره هۆنه‌رێک\nهه‌ر ئاخ وداخییه له به‌یانی هه‌تا شه‌وێ\n(به‌هاری 1368 ی هه‌تاوی)\nلاپەڕە 254 ی چاپی جه‌عفه‌ر؛ له چاپی ئه‌نیسی‌دا نییه.\nشیعره‌که له چاپی ئه‌نیسیدا به‌رچاو ناکه‌وێت. چاپی ئه‌نیسی له ساڵی 1365 دا بڵاو بۆته‌وه و ئه‌م شیعره له ساڵی 1368 دا گوتراوه، که ساڵی کۆچی دوایی کردنی ئاواتیشه.\nله په‌راوێزی لاپه‌ڕه 254 ی چاپی جه‌عفه‌ردا نووسراوه: "له سه‌ر جێ وبانی مردنی گوتوویه‌تی." و به‌م پێیه ده‌بێ دوایین یان یه‌ک له دوایین شیعره‌کانی مامۆستا سه‌ید کامیلیش بێت، یادی به‌خێر!\nشیعرێکی سیمبۆلیکه و گه‌لێک ئاماژه‌ی دوور و نزیک به ئاواتێکی وه‌دی نه‌هاتوو ده‌کات، ئه‌ویش گومانی تێدا نییه سه‌ربه‌خۆیی و سه‌رفرازیی گه‌ل و وڵاته‌که‌ی بێت:\n"بۆچی له ئاسۆ نایه‌ته ده‌ر ڕۆژی مه، خودا!"\nئه‌و هاواره، وه‌ڕه‌زی و تووڕه‌یی تێدا مه‌نگی خواردۆته‌وه به‌ڵام ئاوات که‌سێکی ئیمانداره و له‌وه زیاتر ناچێته پێشێ. له ڕاستیدا بانگه‌وازی که‌سێکی ئاره‌زوومه‌ندیشه که له جێگای مه‌رگدا که‌وتووه و خه‌ریکه به ئاخ و داخێکه‌وه سه‌ر ده‌نێته‌وه که هه‌زارانی دیکه‌ش سه‌ریان ناوه‌ته‌وه پێش ئه‌وه‌ی ئه‌و ڕۆژه له که‌ل ده‌ربێت.\nئاوات باوه‌کوو به شه‌که‌تییه‌وه ده‌ناڵێنێت و "به‌یانی هه‌تا شه‌وێ هه‌ر ئاخ و داخییه‌تی" که بۆچی هه‌موو توویه‌ک له به‌هاردا سه‌وز ده‌بێت به‌ڵام تووی هیوای ئێمه نا؟ له عه‌ینی کاتیشدا هیوای دواڕۆژ له ده‌ست نادات و ده‌ڵێ ڕیشه‌ی ئه‌و داره‌ی وا چه‌قاندوومانه، "هه‌ر سه‌وزه و ناپوێ، هه‌ر بڵند ده‌بێ و نانه‌وێ". ئه‌وه‌ش لووتکه‌ی باوه‌ڕ و ئیمانی قورس و قایمی مرۆڤێکی سیاسییه که بڕوای به حه‌قانییه‌تی ڕیبازه‌که‌یه‌تی و له سه‌ره‌مه‌رگیشدا به هیوایه ئاواته‌که دوای ئه‌و وه‌دی بێت و رۆژێک له ڕۆژان تووی هیوایان سه‌وز بێت.\nکارتێکه‌ریی پارچه شیعرێکی نالی له سه‌ر شاعیر، به‌رچاوه که ده‌ڵێ:\n"ته‌شریفی نه‌وبه‌هاره که عاله‌م ده‌کا نوێ\nدڵ، چونکه میسلی غونچه‌یه بۆیێ ده‌پشکوێ..."\nبابه‌تێکی ئه‌سته‌م له شیعره‌که‌دا نییه. ئه‌وه چه‌ند ڕوونکردنه‌وه:\nڕۆژی خه‌ڵک سه‌ری وا ناوه‌ته سوێ... واته خه‌ڵک رۆژیان هه‌ڵات و وا خه‌ریکه ئاواش ده‌بێت به‌ڵام ڕۆژی ئێمه هه‌ر له ئاسۆ نه‌هاته‌ده‌ر! وتایه‌کی وشه‌ی 'سوێ'، ئاسۆیه (هه‌نبانه بۆرینه).\nتا به‌هره‌وه‌ر نه‌بین له‌به‌ری..... گه‌رچی واهه‌یه واتای 'تا' به 'له‌به‌ر ئه‌وه‌ی' بزانرێت، به‌ڵام من لام وایه نابێ وا بۆ مه‌سه‌له‌که بچین و ده‌بێ 'تا' به واتای 'تا ئه‌وده‌مه‌ی' بزانین و بڵێین داری هیوامان تا ئه‌وده‌مه‌ی که لێی به‌هره‌وه‌ر نه‌بین، هه‌ر بڵند ده‌بێ و له ئاویشدا بێت، هه‌ر ناپوێ چونکو به خوێن ئاو دراوه.\nهه‌رکه‌س هیوای به خۆی و گه‌لی ماوه ئێسته‌که‌ش.... قه‌یدی زه‌مانی 'ئێسته‌که‌ش' لێره‌دا گه‌لێک پڕ واتایه. شاعیر ده‌ڵێ سه‌ره‌ڕای ئه‌و هه‌موو ساڵه و ئه‌و هه‌موو خه‌باته‌ی کردوومانه، ئه‌گه‌ر ئێستاش که‌سانێک هه‌بن که هیوایان به خۆیان و گه‌له‌که‌یان مابێت، یاخوا قه‌زای هه‌موویان به تاقی ته‌نیا له‌من که‌وێت.\nپیره هۆنه‌ر، سه‌ید کامیل خۆیه‌تی.\n . دیوانی نالی، پێداچوونه‌وه‌ی محه‌ممه‌دی مه‌لاکه‌ریم، چاپی انتشارات صلاح الدین ایوبی، ورمێ، لل. 697 تا 700


كوردیو - كاته‌كه‌ی نێچیرڤان بارزانی بەرەو كۆتایی ده‌ڕوات و مه‌سعود بارزانی ده‌گه‌ڕێته‌وه\nكاته‌كه‌ی نێچیرڤان بارزانی بەرەو كۆتایی ده‌ڕوات و مه‌سعود بارزانی ده‌گه‌ڕێته‌وه\nیەک شەممە, 04 ئازار 2018 13:35\nپارتی چاوەڕێی ئەنجامی هەوڵە دیبلۆماسییەكانی نێچیرڤان بارزانین و له‌گه‌ڵ كۆتایی هاتنی ئه‌و واده‌یه‌ی بۆیان داناوه، مەسعود بارزانی، دەگەڕێتەوە گۆڕەپانی سیاسی .\nله‌كاتی بانگه‌شه‌كانی ریفراندۆم، نێچیرڤان بارزانی خۆی به‌دوور ده‌گرت و ده‌وترێت دژی ریفراندۆم بووه له‌و واده‌یه‌و له‌به‌ر ئه‌وه‌ش بووه به‌شداری بانگەشەی ئەو پڕۆسەیەی نەكرد .\nپاش ئەنجامدانی ریفراندۆم و رووداوەكانی 16ی ئۆكتۆبەر، رۆژی 29\_10\_2017، مەسعود بارزانی، سەرۆكی هەرێمی كوردستان دەستی لەكار كێشایەوە و بەشێك لە دەسەڵاتەكانیشی درا بە نێچیرڤان بارزانی، سەرۆكی حكومەتی هەرێم.\nدوای ئەم رووداوانە هەوڵەكانی نێچیرڤان بارزانی، بۆ چارەسەركردنی كێشەكانی نێوان هەولێر و بەغدا دەستی پێكرد، بەڵام بەشی هەرێم لە بوودجەی عیراق و رێگەنەدانەوە بە گەشتە جیهانییەكانی فڕۆكەخانەكانی هەرێم ئەوەی دەرخست، بارزانی هەوڵە دیبلۆماسییەكانی ئەنجامی نەبووە.\nسەرچاوەیەكی باڵای پارتی بە راچڵەكینی راگەیاندووه "پارتی چاوەڕێی دوا ئەنجامی هەوڵە دیبلۆماسییەكانی نێچیرڤان بارزانییە".\nوتیشی"نێچیرڤان بارزانی وادەی بۆ دانراوە، هێندەشی نەماوە وادەكەی كۆتایی پێبێت، ئەگەر هیچ ئەنجامێكیشی بەدەست نەهێنا، ئەوا پلانێكی دیكە و شێوازێكی دیكەمان دەبێت بۆ بەدەست هێنانی مافەكانی كورد".\nپلانی دوومی پاتی بەم نزیكانە، زەنگی دەستپێكردنی لەلایەن مەسعود بارزانی، سەرۆكی ئەوحزبەوە لێدەدرێت، زانیاریش هه‌یه پێش ئەنجامدانی بانگەشەی هەڵبژاردنەكانی عیراق دەستپێدەكات و وەك سەرەتایەكیش بڕیاری سڕكردنی ریفراندۆم لادەبرێت .\n55647 جار بینراوە


بەر لە نەخۆشیەکەی جەلال تالەبانی ئەهوەنتر بوو ، پۆستی سەرەکوەزیرانی هەرێمی دایە فۆاد معوسوم و بەرهەم صالح و کۆسرەت ڕەسوڵ .. بەڵام مەسعود بەرزانی بە درێژایی ئەم ٢٨ ساڵە پۆستی سەرۆکایەتی و سەرەکوەزیرانی قۆرخکردووە . بۆ خۆی و برازای . بەڕیوەیە لەم ڕۆژانە ببنە باوک و کوڕ و برازا ، واتە شیوازی حوکمڕانی خێڵەکی بە تەواوی بۆ دو بنەماڵە . دروستبوونی بنەماڵەی تریش بەڕیوەیە ! حوکمڕانی ئیسلامی سیاسی شیعەکانیش لەم حوکمەتە عیلمانیە قەومیەی هەرێم زۆر باشرترە . لە ماوەی ١٥ سالی پاش ڕوخانی سەدامدا حوکمڕانی عێراق پێنج سەرەکوەزیری بە خۆیەوە دیوە : ئەیاد علاوی ، ئیبراهیم جعفری ، نوری مالیکی ، حیدرعبادی ، عادل عبدالمهدی . بەڵام لە هەرێم کورسی سەرۆکایەتی لە ١٥ ساڵدا نا ، بڵکو لە ٢٨ ساڵی ڕابوردوود ا ، تاپۆ بووە لەسەر مەسعود بەرزانی و کورسی سەرەکوەزیرانیش ئەوە ٢٠ سالە هەر نێچیر بەرزانیە !!\nلەسایەی ئەم شێوە حکومڕانیەدا ژیانی سیاسی و حیزبایەتی لەم هەرێمەدا شێوێندراوە و لە شیرازەی سروشتی خۆی دەرچووە . لەباتی ڕژێمی دیموکراتی هاوچەرخ دووبنەمالە دروست بووە کە لەباتی سوپای نیشتیمانی دوهێزی میلیشیایی تایبەت بە خۆیان دروستکردووە و هەرێمیان کردووە بە دووبەش ، وەک دو مەزرای تایبەتی . شێوەیەک لەهەیکەلی ڕژێمی حکومرانی هەیە بەڵام ناوی بێناوەڕۆکە ، پەرلەمان هەیە بە تەزویری هەڵبژاردن دروستکراووە ، سوپا هەیە بەلام سوپای حیزبە ، دادوەری هەیە بەلام ئامێرێکی حیزبیە ، خوێندن هەیە بەڵام بەهەست و خواستی حیزب بەڕێوە دەبرێ ، ژیانی حیزبایەتی هەیە بەلام لەو جۆرەیە کە نمونەی مەگەر لە ولاتێکی وەک ئەم هەرێمەدا ببینرێ ، بازاڕو کۆمپانیاو جموجۆڵی ئابوری هەیە بەلام پڕ قانزاجترین پرۆژە تەرخانکراوە بۆ دەسەلاتداران .... هتد


هاملێت لەناو پەنابەرانە\nخەڵک_ گۆران ڕەسووڵ\nلەناو جەنگەڵدا و لە ڕۆژێکدا کە سەرما بەهۆی هەورە خۆڵەمێشییەکانەوە کە بەری خۆریان گرتبوو زیاتر تینی لەرزینی بەبەر گیانی پەنابەراندا هێنابوو، لەپڕ کەسێک بەبەرگێکی ڕەشەوە و لەبەر خۆیەوە دەنگی بەرزکردەوە و گوتی: "ببیت یان نەبیت - ئا ئەمەیە کێشەکە". ئەوانەی کە لەوناوە بوون و لەبەر سەرما خۆیان گڕمۆڵە کردبووەوە و گوێبیستی ئەم قسەیە بوون، تێگەیشتن بڕینی ئەم هەموو ڕێگە دوورە پڕ لە دەردەسییە ئاماژەیەکە بۆ کێشمەکێشمی بوون و نەبوون. یان بە جۆرێکی تر بێ ئامانجیی "بوون"ە کە ئەوان بەرەو نادیار لەناو ئەم جەنگەڵەدا شەو و ڕۆژ دەژمێرن. بەڵام ئەمجارە کە پیاوی ڕەشپۆش هاتەوە دەنگ و ڕووی لێ کردن و گوتی: "دوای ئەوەی ئارێشەکانی ئەم ژیانە تووڕ هەڵدەین،\nئەمەیە وامان لێ دەکا ڕاڕا بین. هەر ئەم تێگیشتنەیە\nکە دەردەسەری ژیانێکی وا درێژ دێنێتە بوون.\nئەگەرنا کێ بەرگەی قامچی و ڕیسوایی ڕۆژگار دەگرێ،\nخراپەی چەوسێنەران، ڕەفتار و کرداری ئابڕووبەرانەی لەخۆباییان،\nئازاری عەشقێکی ڕیسواکراو، پشگوێخستنی یاسا،\nقسەی ڕەق و وشکی کاربەدەستان، ئەو جوێنانەی کە مرۆڤە پشوودرێژە باشەکان\nلە کەسانی هیچ و پووچ قبووڵی دەکەن،\nلە کاتێکدا ڕەنگە ئەو کەسانە بتوانن بە خەنجەرێکی ڕووت\nگیانی خۆیان ئازاد بکەن؟"\nدوای گوێبیسبوونی ئەم ڕستانە، کە تەزوویان بە جەستەی ماندووی پەنابەرەکاندا دەهێنانەوە، ئەم پیاوەیان ناسیانەوە ئەوە "هاملێت"ە کە دوای چوار سەد ساڵ گەڕاوەتەوە و دەیەوێ بەجۆرێکی تر تراژیدیای بوون لەگەڵ پەنابەراندا بگێڕێتەوە.\nئەم دیمەنە ڕەنگە بە چەندین فۆڕمی جیاواز لە ئەندێشەی سەدان پەنابەر لە ڕەگەز و تەمەن و نەتەوەی جیاواز خۆی نمایش بکاتەوە، کاتێک کە لە ڕۆژی چوارشەممە ٣ی فێبریوەری، گڵۆبی شەیکسپیر "Shakespeare's Globe" شانۆیی هاملێتی بۆ پەنابەرانی کەمپ یان جەنگەڵی "کالیە" لە فەڕەنسا نمایش کرد. نزیکەی سێ سەد پەنابەر کە لە وڵاتانی پڕ لە کێشە و جەنگ، وەک عێراق و سوریا و ئەفغانستان و سودانەوە ملی ڕیگایان بەرەو پەناگەیەکی ئارام گرتووەبەر، بەرانبەر تەختەیەکی شانۆ ڕیز ڕیز دانیشتبوون و وەستابوون؛ بەو هیوایەی ئەم شانۆگەرییە ئاهی ڕێگەیەکی دژواریان بۆ هەڵکێشێ. ئەگەرچی شانۆییەکە بە زمانی ئینگلیزیی نمایش دەکرا و دەگمەن لەو پەنابەرانە لێی تێدەگەیشتن،بەڵام گروپە شانۆییەکە لەسەرەتادا کورتەیەکی نووسراویان لە شانۆگەریی "هاملێت" بە هەریەک لە زمانەکانی عەرەبیی، فارسیی، کوردیی، ئەفغانیی پێشکەشی پەنابەران کرد.\nدونیای تاریکی ئەم شانۆییە گرێدانەوەی تراژیدیایەکی درێژە کە مرۆڤ بە درێژایی بوونی بەدەستییەوە دەناڵێنێ و لە هەر سەردەمێکدا بە فیگەر و شێوەیەکی جیاوازەوە خۆی نوێ دەکاتەوە. شانۆییەکە لە دوو کاتژمێر و نیوەوە بۆ نەوەت خولەک کەمکرابووەوە، ئەمەش لەپێناو ماندوو نەکردنی پەنابەران کە لە سەرمایەکی تاقەتپڕووکێندا بینەری تراژیدیترین شانۆنامەی ولیام شەیکسپیر بوون. ئەگەرچی تۆم بێرد (پڕۆدیوسەر لە گلۆبی شەیکسپیر) ئامانجی ئەم نمایشەی بۆ کەمێک دڵخۆشکردنی پەنابەران گەڕاندەوە. بەڵام ئەمە مانای ئەوە نییە کە پەنابەران ئەو پرسیارە قووڵانەی کە لەناواخنی شانۆیی هاملێتدا هەن و ڕاستەوخۆ یان ناڕاستەوخۆ بەشێکن لە نەهامەتییەکانیان، لەبیر بچێتەوە. پەنابەرانی ئامادەبووی ئەم شانۆگەرییە ڕەنگە نەزانن کە ئایا لەڕێگەی گەڕان بۆ کونجێکی ئارام چارەنووسیان چ جۆرە مردنێکە، خۆکوشتنەکەی هاملێت یان ئۆفیلیایە! یان ئەوەتا جۆرێکی تری مردنە لەناو ئەو لۆری و بارهەڵگرانەی کە لەم جەنگەڵەوە بەرەو بەریتانیا بە نایاسایی دەیان گوازنەوە.\nئەم کارەی کۆمپانیای گلۆبی شەیکسپیر لە چوارچێوەی نمایشکردنی شانۆیی "هاملێت"ە لە سەرتاسەری جیهان، کە ئەمەش یەکێکە لەو چالاکیانەی کە بەبۆنەی چوار سەد ساڵەی مردنی شانۆنووسی مەزنی بەریتانیی "ولیام شەیکسپیر"ەوەیە. ئەمە سەرەڕای ئەوەی کە پێشتر بۆ هەریەک لە پەنابەرانی سووریی لە کەمپەکانی ئوردن و پەنابەرانی یەمەنیی لە جیبۆتی ئەم شانۆییەیان نمایش کردووە. ئەم کارەی گلۆبی شەیکسپیر ئەگەرچی بۆ چەند کاتژمێرێک پەنابەران لەو نەهامەتییە لێڵەی کە تێیدان دوور دەخاتەوە، بەڵام هیچ ئاسۆیەکی ڕوونیان نیشان نادا کە ئایا لە دواجاردا ئەوان کەللـەسەری ئەم سەرگەردانییە بەدەستەوە دەگرن، یان کەللـەسەری ئەوان دەکەوێتە ژێرپێی ئەم سەرگەردانییەوە!\nئه‌م بابه‌ته 7502 جار خوێنراوه‌ته‌وه\nسێبەرە ئاڵەکانی ژن\nوتاری رۆژی جیھانی شانۆ ٢٠١٦


بەردەوام بوونی دانوستانە سیاسییەکان لە عێراق/یەکپارچەیی شاندی هاوئاهەنگی شیعە - Mehr News Agency\nAP ١٤٠٠ Dey ١٨ ١٣:٤٧\nNews Code 40635\nبە ڕاپۆرتی ئاژانسی هەواڵی مێهر، ئێستاکە تەنیا دوو ڕۆژی ماوەیە کاتی بەڕێوە چوونی یەکەم کۆبوونەوەی پەرلەمانی نوێی عێراق. ماوەیەک لەمەوپێش بەرهەم ساڵح سەرۆک کۆماری عێراق بە دەرکردنی فەرمانێک کاتی بەڕێوە چوونی ەیکەم کۆبوونەوەی پەرلەمانی نوێی ئەو وڵاتەی دیاری کرد.\nبەرهەم ساڵح بە دەرکردنی ئەو فەرمانە، ڕۆژی 9 ی جوونی ئەمساڵی داهاتووی وەکوو رێکەوتی یەکەم کۆبوونەوەی پەرلەمانی نوێی عێراق دیاری کرد. لە فەرمانی سەرۆک کۆماری عێراق هاتووە کە بەتەمەنترین کەسی نوێنەران لە پەرلەمان، دەبێتە سەرۆکی کۆبوونەوەکە.\nهەندێک لە هەواڵەکان باس لە پێشکەوتن لە دانوستانەکان لە نێوان شاندی هاوئاهەنگی شیعی لەگەڵ ڕەوتی سەدر بۆ پێکهێنانی فراکسیۆنی زۆرینە لە پەرلەمانن.\nبزووتنەوەی عەسائیب ئەهلی حەق ڕایگەیاندووە: شاندی هاوئاهەنگی شیعە و موقتەدا سەدر بە مەبەستی پێکهێنانی فراکسیۆنی زۆرینە لە پەرلەمان هەندێک خاڵی هاوبەشیان دەستخستووە. هیوادارین کە بەزوویی و بە مەبەستی یەکلایی کردنەوەی رێککەوتننەکان کۆبوونەوەیەک لە نێوان شاندی هاوئاهەنگی و موقتەدا سەدر لە نەجەف بەڕێوە بچێت.\nلەم نێوانەدا، مێدیا بیانییەکان هەندێک هەواڵیان لەسەر بوونی دوو دەستەیی لە نێوان شاندی هاوئاهەنگی شیعە بڵاو دەکەنەوە. ئەمە لە حاڵێکدایە کە شاندی هاوئاهەنگی تا ئێستا بە بێ هیچ دوو دەستەییەک، بە شێوەی یەکپارچە لە ئاستی سیاسی عێراق ڕۆڵی گێڕاوە.\nلە هەمان پێوەندیدا، ڕۆژی ڕابردوو ماڵپەڕی عەرەب زمانی "عەرەبی 21" بە بڵاو کردنەوەی بابەتێک پاگەندەی کرد کە شاندی هاوئاهەنگی شەیعەکان لەگەڵ موقتەدا سەدر سەبارەت بە وەلا نانی هاوپەیمانی دەولەتی یاسا بە ڕێبەرایەتی نووری مالیکی لە فراکسیۆنی زۆرینەی پەرلەمانی، گەییشتووەتە ڕێککەوتن. ئەمە لە حاڵێکدایە کە بزووتنەوەی عەسائیب ئەهلی حەق زۆر زوو هەواڵەکان لە ئەو بوارەی وەدرۆ خستووەتەوە و ڕایگەیاند کە شاندی هاوئاهەنگی شیعی بە شێوەی یەکپارچە درێژە دەداتە کاری خۆی.\nڕەوتی سەدر لە حاڵێکدا لەسەر پێداویستی مانەوەی مستەفا کازمی لەسەر پۆستی سەرۆک وەزیری حکومەتی نوێی عێراق جەخت دەکات کە شاندی هاوئاهەنگی شیعەکان ئەو شتە قبووڵ ناکات.\nلەلایەکی تریشەوە، سەرەڕای ئەوەی کە شاندی هاوئاهەنگی شیعی و ڕەوتی سەدر گەییشتوونەتە خاڵی هاوبەش بۆ پێکهێنانی فراکسیۆنی زۆرینەی پەرلەمانی ، بەڵام هێشتا سەبارەت بە هەندێک پرسی گرینگ پێکەوە جیاوازی ڕایان هەیە. لەوانە پرسی هەڵبژاردنی سەرۆک وەزیرانی حکومەتی نوێیە. لە هەمان پێوەندیدا، ڕەوتی سەدر کەسانێک وەکوو مستەفا کازمی و محەمەد تەوفیق عەلاویان ناساندووە.\nئەمە لە حاڵێکدایە کە شاندی هاوئاهەنگی شیعی چەندین جار و لە بۆنە جیاوازەکاندا ڕایگەیاندووە کە بە هیچ شێوەیەک مانەوەی سەرۆکی سێ دەسەڵاتەکە لە پۆستەکانی خۆیان قبووڵ ناکات. بەم حاڵەوە، وادیارە کە ڕەوتی سەدر هێشتا لە سەر هەڵوێستەکانی خۆی جەخت دەکات و لە کۆتاییشدا دەیەوێت مستەفا کازمی وەکوو بژاردەی یەکلایی بۆ پۆستی سەرۆک وەزیری بانسێنێت.


ڤێرتو لە مردنەوە بۆ زیندووبوونەوە بە مۆبایلێکی 5 هەزار دۆلاریەوە گەڕایەوە – کەی ئای تی ئێن\nگەرمترین 20, تشرینی یه‌كه‌م 2018\nکۆمپانیای Vertuی ناسراو بە دروستکردن و بەرهەمهێنانی مۆبایلی گرانبەها، لە مردنەوە بۆ زیندووبوونەوە و بە مۆبایلێکی نوێی ٥ هەزار دۆلاری (٥٠ وەرقە بە شێوە باوەکەی خۆمان) بە ناوی Aster P گەڕایەوە مەیدان. ئەمەش لەدوای داخستنی ساڵی پاڕی دێت بەهۆی نەتوانینی پێدانی کرێ و قەرزەکانی، بەڵام دیارە دووبارە ڤێرتو کارەکانی دەست پێدەکاتەوە، بەڵام وا پێدەچێت ئەمجارە کۆمپانیا زیاتر جەخت لە بازاڕی چین بکات.\nلە ڕووداوێکی تایبەت لە بەیجینگی پایتەختی چین، ڤێرتو نوێترین مۆبایلی خۆی بەناوی Aster P ڕاگەیاند، کە دەگوترێت مۆبایلەکە بەلانی کەم نرخەکەی لە سەروی ٤,٢٠٠ دۆلار دەبێت. ئەم مۆبایلە بە ٧ جۆری جیاواز بەردەست دەبێت کە جۆری Baroque هەرزانترین دەبێت و زنجیریەی Gothic گرانترین دەبێت.\nزنجیرەی بڕۆک Baroque بە ڕەنگی ڕەش و شینی خانەدانی و قاوەیی کارامێلی و پڕتەقاڵی شەبەقی و نرخی ٤,٢٠٠ دۆلار بەردەست دەبێت. سەبارەت بە زنجیرەی گۆثیک Gothic، ئەوا بە ڕەش و سپی مانگی بە نرخی ٥,١٠٠ دۆلار بەردەست دەبێت، ئەمە لە کاتێکدا ڕەنگی زێری بریقەداری بە نرخێک کەمتر نییە لە ١٤,٠٠٠ هەزار دۆلار بەردەست دەبێت.\nشایەنی باسە، مۆبایلی Aster P لە شانشینی یەکگرتوو UK لە مادەی جۆرایەتی بەرز دروست دەکرێت. لە ڕووی ڕەقەواڵەوە خاوەنی پڕۆسێسەری سناپدراگۆن ٦٦٠، بە ڕامی ٦ گێگابایت و بیرگەی ناوخۆیی ١٢٨ گێگابایت. ڕوونمایەکی ٥ ئینجی بە ڕوونی Full HD لەسەرە و کامێرای پشتەوەی ١٢ مێگاپێکسڵە و کامێرای پێشەوەیشی ٢٠ مێگاپێکسڵ.\nپاتری ئەم مۆبایلە ٣,٣٠٠ ملی ئەمپێرە و پشتگیری لە خێرابارگاویکردنەوە بە تەکنەلۆژیایی Quick Charge 3.0 دەکات، هەروەها پەیوەندی و نامەکان بە تەکنەلۆژیای V Talk encryption پارێزراون. جێگەی داخە ئەندرۆیدی ٩ پای لەسەر نییە، بەڵکو لە جیاتی ئەوە ئەندرۆید ٨.١ ئۆریۆیی لەسەر جێگیرکراوە.


گه‌ر له میلله‌ته‌که‌ی خۆمان ڕای پێچه‌وانه‌مان پێ قبووڵ نه‌کرێت! – Denegkan\nگه‌ر له میلله‌ته‌که‌ی خۆمان ڕای پێچه‌وانه‌مان پێ قبووڵ نه‌کرێت!\nچۆن ده‌توانین بۆ گه‌ل و نه‌ته‌وه‌کانی تری نیشته‌جێی کوردستان\nبه‌کوردستانی بوونیان بۆ ده‌سته به‌ر بکه‌ین؟!…..\n خالید ئه‌حمه‌د ئاسنگه‌ر…….\nبۆ ئه‌وه‌ی ڕوحی شه‌هیدانمان شاد بكه‌ین، بزه بخه‌ینه سه‌ر لێوی منداڵانیان فرمێسكی له چاوو قه‌تیسماوی ژنانی مێرد به‌ناو ئه‌نفالكراو بسرینه‌وه،هه‌نیسكی له‌قورگدا ماوی، كیمیا خوارده‌كان ئارام بكه‌ینه‌وه،گڕی بابه گوڕگوڕ به‌كڵپه‌تر بكه‌ین و ماده‌ی 140 کاڵتر نه‌بێته‌وه،وویژدانی خۆمان ڕاحه‌ت بكه‌ین و شه‌و به‌ئارامی چاو لێك‌بنێین.\nفه‌رموون با به‌گیانێكی خۆنه‌ویستانه و پێشمه‌رگانه، رێز و خۆشه‌ویستی به‌سه‌ر یه‌كتری دا ببارێنین و به‌زمانی گوڵ ، خۆمان ڕا بهێنین له هۆکانی ڕاگه‌یاندن ڕاسته‌وخۆ پێ سانسۆر، دوور له زمانی (پێج و په‌نا) له‌سه‌ر دیالۆگی كراوه (شفاف).\nدوور له ترس و سۆزی کوێرانه و به‌یه‌کتردا هه‌ڵدان ئه‌ڵته‌رناتیڤێك بدۆزینه‌وه. به‌كردار ڕووبه‌ڕوی هه‌موو ئه‌و هۆكار و ئه‌گه‌رانه ببینه‌وه كه بوونه كۆسپ له‌به‌ر ده‌م یه‌ك پارچه‌یی خاکی كوردستان.\nکه دڵه‌ڕاوکێ و‌مه‌ترسیه‌کی گه‌وره‌ی  نه‌ک هه‌ر بۆ کورده‌کان به‌ڵکو بۆ گه‌ل و نه‌ته‌وه و ئه‌تنیه جیاوزه‌کان که له ناوچانه‌که ده‌ژین دروستکردوه. هێشتاش نه‌چووه و بچێت  ده توانین کارێکی وابکه‌ین که گه‌ل و نه‌ته‌وه‌کانی تریش به‌تاسوقه‌وه شانازی به هاووڵاتی بوونی کوردستان بکه‌ن،ژێر ئاڵای تاکه تاقیکردنه‌وه‌ی هه‌رێمی ڤیدڕاڵ له ناوچه‌که‌دا .\nبا هه‌موو به‌یه‌كه‌وه ده‌ست له‌مست و قوه‌ت له‌خوا، به ڕه‌خنه‌ی بنیات نه‌رانه‌وه بێ ته‌وهین و بێ رێزی کردن به هیچ كه‌س و لایه‌نێك. سه‌ره‌تا له‌خۆمانه‌وه ده‌ست پێ‌بكه‌ین ئه‌وجا به هه‌ست به‌مه‌سئوولیه‌ت كردنه‌وه رێگا بگرین له‌هه‌موو ئه‌و كه‌س و لایه‌نانه‌ی كه مافیان به‌خۆداوه كه به‌رژه‌وه‌ندی ته‌سكی حزبایه‌تی فه‌ڕز بکه‌ن به‌سه‌ر یه‌ك پارچه‌ی خاكی كوردستان و میلله‌ت وحوكمه‌ته‌كه‌ماندا. با هیچ حزبێک میلله‌ته‌که‌مان به‌قه‌رزداری خۆی نه‌زانێت ! چونکه ئه‌و حزبانه له‌ڕۆڵه‌کانی ئه‌م میلله‌ته‌ن و به‌نان و به‌رگی هه‌ر ئه‌و میلله‌ته‌ش به‌ئه‌مڕۆ گه‌یشتوون.\nله سایه‌ی شه‌ڕی خۆکوژی چه‌ندین ساڵه‌ی ئه‌م دوو حزبه، هه‌موومان تێیدا زه‌ره‌رمه‌ند بووین. بۆیه پێک هاتنه‌وه و ئاشت بوونه‌وه‌ی ئه‌م دوو حزبه بوو به مایه‌ی خۆشحاڵی هه‌موانمان. مافی هه‌رتاکێکی ئه‌م میلله‌ته‌یه ئه‌م پڕۆسه‌یه به هی خۆی بزانێ و پێ‌ێ قبووڵی نه‌کرێت که یه‌کگرتنه‌وه‌ی ئه‌م دوو حزبه ببێته مایه‌ی خه‌فه‌قان و رێگا گرتن له ئازادیه مه‌ده‌نیه‌کان. به واتایه‌کی تر بڵێین نابێ ڕێگا بده‌ین ( کوچک له ئاگر گه‌رمتر بێت!!)\nسه‌ره‌تا به‌ئه‌ركی سه‌رشانی هه‌موو پێشمه‌رگه و ئه‌ندام و كادیری هه‌ردوو لایه‌نی ده‌زانم ، قۆڵی جوامێری و چه‌له‌نگی لێ‌هه‌ڵكه‌ن، یه‌كتر قبووڵ بكه‌ن، دوای له‌یه‌كتر حاڵی‌بوون. به‌به‌رنامه‌ی تۆکمه هه‌ڵوێست وه‌رگرن و یاخیبن له‌هه‌ر ئه‌ندامێکی سه‌ركردایه‌تی یا مه‌كته‌بی سیاسیه‌کی که‌خۆیان به به‌رزتر ده‌زانن له (میلله‌ت ،حوکمه‌ت، په‌ڕ‌لمان ، ده‌ستوور و یاسا زانکۆ…هتد. که‌ده‌بێته مایه‌ی په‌راوێزکردنی هه‌موو بنه‌ماکانی مافی مرۆڤ وچالاکیه جه‌ماوه‌ری و مه‌ده‌نیه‌کانن. بۆیه پێویسته فه‌رمانه‌كانیان ڕه‌د بكه‌نه‌وه. به‌تایبه‌ت په‌ڕلمانتێران که هه‌ڕ چه‌نده کاندید کراوی حزبه‌کانیانن. به‌ڵام پێویسته خۆیان به نوێنه‌ری میلله‌ته‌که‌یان بزانن پێش حزب و ڕێکخراوه‌کانیان. چونکا به‌رژ‌وه‌وه‌ندی به‌رزی نیشتمانی و نه‌ته‌وه‌یی زۆر به‌رزتر و پر مه‌سئولیه‌ت تره له به‌ر ژه‌وه‌ندی ته‌سکی حزبایه‌تی.\nگه‌ر به یه‌ک لیست دابه‌زینی دوو حزبه سه‌ره‌کیه‌که له‌به‌رژه‌وه‌ندی ئاسایشی نه‌ته‌وه‌یمان بێت؟ بۆ ده‌بێت گردبوونه‌وه‌ی حزبه کوردستانیه‌کان له‌به‌ره‌یه‌کی ئۆپۆزیۆن مایه‌ی نیگه‌رانی و مه‌ترسی بێت ؟!\nبه‌ئه‌رکی سه‌ر شانی هه‌موو حزب و ڕێکخراوه کانی ده‌زانم که کار بکه‌ن بۆ هه‌ر چی زوو ده‌رچوونی یاسای حزبه‌کان. بۆ ئه‌وه‌ی له میزانیه‌ی حکومه‌ت بودجه‌یان بۆ دیاری بکرێت. به‌ئازادی و بێ وا به‌سته‌یی وه‌ک به‌ڵانسێک به‌ره‌یه‌کی فراوان پێک بهێنن. له‌و هه‌موو پاوانکاری و غموزیه‌ته‌ی که خه‌ریکه به‌ر چاوی خه‌ڵک لێڵ ده‌کات ڕزگاریان کات.\nبۆ دوو حزبه‌که‌ش باشتره که ڕێگر نه‌بن له دروست بوونی ئۆپۆزێۆن له‌به‌ره‌یه‌کی نیشتمان په‌روه‌ری کوردستانیدا. چونکا بێ منافه‌سه‌ی شه‌ریفانه ژیان به‌ره‌و پێش ناچێت. پێویسته حزبه ڕاو بۆ چوونه لێک جیاوازه‌کان له‌ئه‌و په‌ڕی عیلمانیه‌وه بۆ ئه‌و په‌ڕی ئیسلامی یان چه‌پ لێک نزیک ببنه‌وه و ئۆپزێۆنێک له سنوری به‌رژه‌وه‌ندی به‌رزی نیشتمان و نه‌ته‌وه‌یمان دا پێک بهێنن. به‌مه‌رجێک به‌ڕاده‌ی ده‌نگه‌کانیان ته‌نها له په‌ڕلمان دا به‌شداری بکه‌ن. بۆ ئه‌وه‌ی هه‌میشه ڕه‌قیبن له‌سه‌ر به‌دی‌هێنانی داواکاریه‌کانی میلله‌ت. وا ڕه‌وایه ڕیگای له هیچ لایه‌ن و که‌سێکی نیشتمان په‌روه‌ر به‌شداری کردن له پڕۆسه‌ی سیاسی کوردستان ته‌سک نه‌کرێته‌وه به هۆی ئینتمای حزبی. دروشمی بریقه دار و بی ناوه‌ڕۆک له ئامانجه به‌دی نه هاتووه‌کانمان دوورترمان ده‌ختا‌وه و گه‌له‌که‌شمان بێزارتر ده‌کات.\nهه‌ر شه‌كاوه‌بێت ئالای به‌رزی كوردستان\nیه‌كگرتوو تربێت حوكمه‌ت و خه‌ڵكی كوردستان\nهۆڵندا/ لاهای، 04. 17. 2008\nPrevious که تۆ دێیت ڕه‌نگی به‌یانییم لێده‌نیشێت!\nNext ئه‌نفال و شعوری ده‌سه‌ڵات


وەنپڵەس ڕێکەوتی ڕاگەیاندنی یەکەمین تەلەفزیۆنی زیرەکی خۆی ئاشکرا کرد – کەی ئای تی ئێن\nهەواڵ 21, ئاب 2019\nلە دوای ئەوەی لە ماوەی ڕابردوودا ئاشکرابوو کە کۆمپانیای وەنپڵەسی چینی کار لەسەر ڕاگەیاندنی یەکەمین تەلەفزیۆنی زیرەکی خۆی دەکات، پڕوپاگەندەکان لەسەر بەرهەمە نوێیەکەی کۆمپانیاکە دەستی پێکرد. تاوەکو لە کۆتایدا کۆمپانیاکە ڕێکەوتی ڕاگەیاندنی یەکەمین تەلەفزیۆنی زیرەکی خۆی ئاشکرا کرد.\nدوێنێ بەڕێز Pete Lau بەڕێوەبەری گشتی کۆمپانیای وەنپڵەس ڕایگەیاند کە بە دیاری نەکراوی و لە مانگی داهاتوودا، کۆمپانیای وەنپڵەس یەکەمین تەلەفزیۆنی زیرەکی ڕادەگەیەنێت. سەرەتا تەلەفزیۆنەکە لە وڵاتی هیندستان بەردەست دەکرێت، وە لە پاشان کار لەسەر بەردەستکردنی تەلەفزیۆنەکە دەکرێت تاوەکو بە زووترین کات لە ئەمریکای باکوور و ئەوروپا و چین بەردەست بکرێت. هەروەها ئاشکراشی کرد کە بەردەستکردنی لە بازاڕی وڵاتانی دیکەدا ماوەیەکەی زۆر ناخایەنێت.\nتاوەکو ئەم ساتە هیچ زانیارییەکی فەرمی دەربارەت بە تایبەتمەندییەکانی تەلەفزیۆنە زیرەکەکەی وەنپڵەس لەبەر دەستتدا نییە. پڕوپاگەندەکانی پێشووتر پێیان ڕاگەیاندین کە تەلەفزیۆنەکەی وەنپڵەس خاوەن ڕوونمایەکی قەبارە 55 ئینج تاوەکو 65 ئینج دەبێت بە ڕوونی 4K HDR، هەروەها پێشبینی دەکرێت تەلەفزیۆنەکە زیرەکەکەی وەنپڵەس خاوەن یاریدەدەرە دەنگییەکانی Google Assistant و Amazon Alexa ببێت.\nتاگەکان OnePlus OnePlus TV تەلەفزیۆن تەلەفزیۆنی زیرەک وەنپڵەس هەواڵ


دەمیرتاش: داوا لە سەرۆک بارزانی دەکەم واز لە یەکێتیی نەتەوەیی کورد نەھێنێت – ئاژانسی ھەواڵی پەیامنێر\nدەمیرتاش: داوا لە سەرۆک بارزانی دەکەم واز لە یەکێتیی نەتەوەیی کورد نەھێنێت\nنوێكراوه‌ته‌وه له Mar 5, 2019\nسه‌ڵاحه‌ددین دەمیرتاش داوا لە سەرۆک مەسعود بارزانی دەکات واز لە یەکێتیی نەتەوەیی کورد نەھێنێت، چونکە رزگاربوون لەو بەڵایانەی بەسەر کورددا دێت، ھەموویان بەھۆی نەبوونی ئەو یەکێتیی نەتەوەییەیە، کە بارزانی بۆ خۆی ھەوڵی زۆری بۆ داوە. ھەروەھا دەمیرتاش داوا لە خەڵکی ھەرێمی کوردستان دەکات، کە بۆی نیگەران نەبن کە لە زیندانە، چونکە ئیدی ئەم سەدەیە سەدەی کوردە و ھیچ ھێزێک ناتوانێت بەر بە کورد بگرێت، بۆ گەیشتن بە ئامانجەکانی.\nسەڵاحەدین دەمیرتاش ھاوسەرۆکی پێشووی ھەدەپە كه زیاتر لە دوو ساڵە لە زیندانی ئێدیرنا لە تورکیا زیندانی کراوە و چەندین تۆمەتی دراوەتە پاڵ، کە لە ھەموویاندا وەکوو پاڵپشتیکار لە تیرۆریست کە مەبەستیان لە (پەکەکە)یە، تۆمەتبار کراوە. لە دیدارێكدا له‌گه‌ڵ ھەفتەنامەی (باس) كه له ژماره‌ی ئه‌مرۆ سێشه‌ممه 5/3/2019 دا بڵاوكراوه‌ته‌وه، سڵاوی گه‌رمی بۆ سه‌رۆك بارزانی و ھاووڵاتییانی ھەرێمی کوردستان ناردووه.\nده‌رباره‌ی ئه‌وه‌ی كه دوای ئەوەی خراوه‌تە زیندانەوە، لە لایەن سەرۆک مەسعود بارزانییەوە ھیچ پەیامێکی پێگەیشتووه؟، ده‌میرتاش ده‌ڵێت: “کاتێک ھاتە تورکیا و ھەروەھا کاتێک لیژنەیەکی ھەدەپە سەردانی ھەولێری کرد و چوونە لای بەڕێزیان، لە رێگەی ئەوانەوە سەلامی پڕ بایەخی ئەویان بۆ ھێنام. لەوە زیاتر ھیچ پەیامێکی تر لەنێوانماندا نەبووە، بەڵام ھەمیشە ھەستم کردووە کە بارزانی بەرامبەر بە من وەکو خۆشەویست و برا سەیری کردووم، پێچەوانەکەشی ھەر وایە، منیش بەرامبەر بە بارزانی خۆشەویستی و رێز و حورمەتێکی بێ سنوورم ھەیە بۆی. من لە زیندانەوە لە رێگەی ھەفتەنامەی (باس)ـەوە سەلامێکی گەرم بۆ بارزانی دەنێرم. کاتێک بارودۆخ زۆر بەرتەسک دەبێتەوە بۆ کورد، لە ھەموو لایەکیشەوە پەلاماری کورد دەدرێت ئاگادارم، بەڵام ئەو پیلان و بەڵایەی بەسەر کورددا دێت، کۆتایی پێھێنانی یەک رێگەیە، ئەویش دروستکردنی یەکێتیی نەتەوەیی کوردە. بەڕێزیان لەو رووەوە زۆر ھەوڵیان دا و زۆر پاڵپشتی ئەو پرسە بوون، بۆیە تکای لێ دەکەم وازی لێ نەھێنێت و با رۆحی یەکێتیی نەتەوەیی کورد لەدەست نەچێت. داواکارم بارزانی ھەمیشە تەندروست باش بێت و سەرکەوتوو بێت.\nهه‌فته‌نامه‌ی باس له ده‌میرتاشی پرسیووه: “کاتێک دەستگیرکرایت، ھاووڵاتییانی ھەرێمی کوردستان زۆر دڵگران بوون بۆت، شتێکت ھەیە بۆ ئەو خەڵکە؟”، دەمیرتاش له وه‌ڵامدا گوتوویه‌تی: “با ئەوان دڵگران نەبن و خەمبار نەبن، بەڵکوو تووڕە بن و تووڕەبوونەکەشیان خەباتکردن بێت لەپێناو ئازادی. کام لە رۆشنبیر و سیاسی و سەرکردەی کورد، زیندان و ئاوارەیی و ئەشکەنجەی نەبینیوە و نەناسیوە؟ بەڵام ئەمە تا ئەبەد قەدەری ئێمە نییە، ئێمە ئەو قەدەرەی فەلەک دەشکێنین و قەدەری خۆمان دەگۆڕین.\nئێمە بێ ھێز و بێچارە و بێ ئومێد نین، کەس با دڵگران نەبێت، چونکە بە بەرگریمان، بەدڵنیاییەوە ھەر دەگەینە سەرکەوتن. لەم زیندانە ساردەمەوە، بۆ ھەموو ھاووڵاتییەکی ھەرێمی کوردستان سڵاوێکی گەرم دەنێرم و خۆشەویستیی خۆمیان بۆ دەنێرم. خەڵکەکەشمان خەباتی لەسەر حەقیان پێ خۆشە و شانازی بەو خەباتەوە دەکەن. با ھەمووتان دڵتان ئاسوودە بێت و ھێز بدەنە ئەو خەباتەی ھاتووەتە ئاراوە، چونکە ئەم سەدەیە لەگەڵ ئێمەدایە و ھیچ ھێزێکیش لە دنیادا ناتوانێت بەرمان پێ بگرێت.


:: AM:11:48:13/06/2019 \nلەو راپۆرتەدا تیشك خراوەتە سەر بەشێك لە ژیانی سیاسیی و كۆمەڵایەتی مەسروور بارزانی كە رەنگە بەلای زۆر لە ئێمەوە گرنگ بێت ئاگاداری ژیانی كەسی و سیاسیی ئەو كارەكتەرە بین كە بڕیارە سەرۆكایەتی كابینەی نۆیەمی حكوومەت بكات، لەوانە كەی و لە كوێ لە دایك بووە و لە ژیانی كۆمەڵایەتیدا گرنگی بە چی دەدات و لەڕووی سیاسییەوە بە چ مێژوویەكدا تێپەڕیوە.\nرەنگە بەلای زۆرینەی خەڵكەوە وێنەیەك لە كارەكتەری سیاسیی دروست بووبێت بەدەر لەو ژیانەی رۆژانە تیایدا دەژیت و بەشێك لەو تایبەتمەندییە هونەری و ئەدەبی و رۆشنبیرییەی سیاسەتمەداران لە ژیانی رۆژانەیاندا گرنگی پێ دەدەن، بەلای خەڵكەوە شاراوە بێت.\nمەسروور مەسعوود مستەفا بارزانی دوێنێ لەلایەن سەرۆكی هەرێمەوە راسپێردرا بۆ پێكهێنانی كابینەی نۆیەمی حكوومەتی هەرێمی كوردستان، ئیتر زۆربەی هاووڵاتییانی كوردستان بەلایانەوە گرنگە زیاتر لە كەسایەتی و ژیانی سەرۆكی نوێی حكوومەت ورد ببنەوە و زانیارییان لەبارەیەوە هەبێت، لەوانە ژیان و خەباتی سیاسیی و كۆمەڵایەتی و حەز و خولیا و تێڕوانینەكانی بۆ بابەتە جیاوازەكان.\nرەنگە ئەو بەدواداچوونە نەتوانێ كۆی ژیانی سیاسیی و كۆمەڵایەتی سەرۆكی حكوومەت لای خوێنەر روون بكاتەوە، بەڵام دەكرێ وەك دەروویەك بۆ سەرنج خستنەسەر تێڕوانین و كەسایەتی ئەو كارەكتەرە سیاسییە هەژمار بكرێت و لەڕێیەوە خوێنەر زیاتر پێی ئاشنا بێت.\nمەسرور مسعوود مستەفا بارزانی لە 2/ 3/1969 لە گوندی دیلمان لە ناوچەی باڵەكایەتی چاوی بە دنیا هەڵهێناوە.\nلە هاوینی ساڵی 1985 لە تەمەنی 16 ساڵیدا پێوەندی بە رێزەكانی هێزی پێشمەرگەی كوردستان كردووە و لە ریزی شۆڕشی گوڵانی پێشكەوتنخوازەوە دەستی بەخەباتی چەكداری كردووە.\nساڵی 1988 بەشداری مەیدانیی داستانی بەناوبانگی (خواكوڕك)ی كردووە لەدژی سوپای رژێمی دیكتاتۆری بەعس و بەكامێرای تایبەتی خۆی بەشێكی نەبەردییەكانی تۆمار كردووە كە بە یەكێك لە فیلمە دیكیۆمێنتارەكانی شۆڕشی چەكداری گەلی كوردستان دادەنرێت.\nساڵی 1991 لە دوای شەڕی یەكەمی كەنداو بەشداری لە راپەڕینی گەلی كوردستان كردووە.\nسەرەڕای ئەوەی بەهۆی شۆڕش و بەرخودانی گەلی كورد ژیانی منداڵی خۆی لە ئاوارەیی بەسەر بردووە، بەڵام قۆناغەكانی خوێندنی سەرەتایی و ناوەندی و ئامادەیی لە ئێران بەسەركەوتوویی بڕیوە.\nساڵی 1992 بۆ فێربوون و شارەزابوون لە زمانی ئینگلیزی رووی لە لەندەنی پایتەختی شانشینی بەریتانیا كردووە و بۆ ماوەی ساڵێك لەوێ خوێندوویەتی.\nدواتر بۆ درێژەدان بە خوێندن رووی لە ویلایەتە یەكگرتووەكانی ئەمەریكا كردووە و لە زانكۆی ئەمەریكا لە واشنتن دی سی(1993- 1997 )دەستی بە خوێندن كردووە و بەسەركەوتوویی بڕوانامەی بكالۆریۆسی لە زانستە سیاسییەكان بەدەستهێناوە. پاشان لە هەمان زانكۆدا بۆ بەدەستهێنانی بڕوانامەی ماستەر لە بواری ئاشتی و چارەسەری ناكۆكییەكان خوێندوویەتی.\nساڵی 1998 گەڕاوەتەوە كوردستان و بەشداری لە كۆنگرەی 12ی پارتی دیموكراتی كوردستان كردووە و بە دەنگی بەشدارانی كۆنگرە بە ئەندامی كۆمیتەی ناوەندی و مەكتەبی سیاسی هەڵبژێردراوە و ئەركی بەڕێوەبردنی ئاژانسی پاراستن و هەواڵگری پێ سپێردراوە.\nساڵی 2005 لە بەرانبەر رۆڵی خەبات و پرەنسیپەكانی مستەفا بارزانی لە ژیاندا، دەزگای خێرخوازی بارزانی دامەزراند، وەك دەزگایەكی مرۆیی خێرخوازی قازانج نەویست بۆ پێشكەشكردنی یارمەتی و هاوكاری بە ئاوارە و پەنابەران و كەسانی خۆجێیی كە پێویستیان بە یارمەتییە.\nلە كۆنگرەی 13ی پارتی دیموكراتی كوردستان كە لە ساڵی 2010 بەڕێوە چوو، یەكەمین دەنگی بەشدارانی كۆنگرەی بەدەستهێنا و دووبارە بە ئەندامی ئەنجوومەنی سەركردایەتی و مەكتەبی سیاسی هەڵبژێردرا.\nبە فەرمانی بەڕێز مەسعوود بارزانی سەرۆكی هەرێمی كوردستان بە بڕیاری ژمارە( 68 ) لە 30/ 4/ 2012 بۆ سەرپەرشتیكردنی دەزگاكانی ئاسایش، هەواڵگری سەربازی و دامەزراوە هەواڵگرییەكان بە راوێژكاری ئەنجوومەنی ئاسایشی هەرێمی كوردستان دامەزرا.\nلە دوای ئابی 2014دا لە بەرپەرچدانەوە و رووبەڕووبوونەوەی هێرش و پەلامارەكانی تیرۆریستانی داعش بۆ سەر هەرێمی كوردستان، ژووری ئۆپراسیۆنی هاوبەشی لەگەڵ هاوپەیمانان پێكهێناوە، كە ئەم هەوڵە هاوبەشە رۆڵێكی كاریگەری لە ئاراستەكردنی هێرشە ئاسمانییەكان و بەڕێوەبردنی ئۆپراسیۆنە مەیدانییەكان لە دژی تیرۆریستان هەبوو. مەسروور بارزانی خۆی لەگەڵ سەرۆك بارزانی بەشێوەیەكی مەیدانی لە بەرەكانی جەنگ ئامادە بوو و بەشداری لە سەرپەرشتكردنی زۆربەی ئۆپراسیۆنەكانی دژی داعش كردووە.\nدامەزرێنەر و سەرۆكی بۆردی زانكۆی ئەمەریكی كوردستانە لە دهۆك كە لە دێسێمبەری 2013 دا بەردی بناغەی پڕۆژەكەی دانا.\n3/ 12/2018 لەلایەن ئەنجوومەنی سەركردایەتی پارتی دیموكراتی كوردستان بۆ پۆستی سەرۆكی حكوومەتی هەرێمی كوردستان بەربژێر كرا.\n11/ 6/2019 وەك براوەی یەكەمی هەڵبژاردنی گشتی 30/9/2018 لەلایەن فراكسیۆنی پارتی دیموكراتی كوردستان، ناوی پێشكەشی سەرۆكایەتی پەرلەمانی كوردستان كرا و لە دەنگدانێكی راستەوخۆدا بە دەنگی (87) پەرلەمانتار بە ئامادەبوونی (97) پەرلەمانتار بووە بەربژێر بۆ پێكهێنانی كابینەی نوێی حكوومەتی هەرێمی كوردستان.\n12/ 6/2019 بە فەرمانی هەرێمیی ژمارە (1ی ساڵی 2019) لەلایەن سەرۆكی هەرێمی كوردستان بۆ پێكهێنانی كابینەی نوێی حكوومەتی هەرێمی كوردستان راسپێردرا.\nخێزاندارە و خاوەنی سێ كوڕ و كچێكە بەناوەكانی (یاسمین، ئارین، بەرزین، ئاران).\nشارەزایی تەواوی لە نووسین و خوێندنەوە و قسەكردن بە زمانەكانی (كوردی، فارسی و ئینگلیزی) هەیە و لە زمانی عەرەبیش تێدەگات.\nلە بواری هونەری و وەرزشی شارەزایی لە شێوەكاری و ئەسپسواری و مەلەوانی هەیە.\nئه‌م بابه‌ته 6044 جار خوێنراوه‌ته‌وه


جیهان ئیتر جێگای بڕیار دانی ئەمریکا نییە - Mehr News Agency\n2020 reş 28\n5 reşemiyê 2020 - 08:34\nNews Code 30873\nجیهان ئیتر جێگای بڕیار دانی ئەمریکا نییە\nوەزیری دەرەوەی ئێران وتی: لە کۆنفڕانسی بەن ئەگەر پاڵپشتیییەکانی سەردار سولەیمانی نەبوایە، هیچ ئاکامێک دەست نەدەکەوت.\nبە ڕاپۆرتی ئاژانسی هەواڵی مێهر، زەریف وتی: لە دەیەی ٧٠ یەکێک لە ئامێرەکانی ئەمریکا بۆ بەرەوڕوو بوونەوەی یەکێتی سۆڤیەت، ئامێری رێکخراوە پەروەردەییەکان بوو. لە جیهانی نوێ، سەرچاوەی دەسەڵات بە توندی تووشی گۆڕان هاتووە. تێچوویەک کە سوپای ئەمریکا ئەمرۆ بۆ بەدەست هێنانی دڵەکان خەرجی دەکات، زۆرە و تەنانەت لە بودجەی سەربازی هەندێک لە وڵاتەکانیش زیاترە. ئەو تێچووەی کە ئەمریکا ئەمرۆکە بۆ فێر کردنی فەرهەنگی وڵاتە داگیر کراوەکە خەرجی دەکات، زۆرە و ئەوە نیشانی دەدات کە زۆربەی سەرچاوەکانی دەسەڵات بە فەرمی ناسێندراوە و تەنانەت خاوەن چەکەکانیش بڕوایان پێ کردووە.\nناوبراو وتی: ئاستی دەسەڵاتی وڵاتەکان بەس بە پێوەری مادی ناناسرێتەوە و قسەی مەعنەویش وەکوو پاڵپشتی خەڵک و وەستانیش گرینگە تا کەسێک نەڵێت ئەگەر من نەبم ئێوە لە دوو هەفتەدا فارسی قسان دەکەن. ئامێری مەعنەوی دەسەڵات وەکوو سێپەهبۆد سولەیمانییە کە پاش شەهادەتەکەی بەهێزتر دەنوێنێت. ئەگەر قبووڵمان بێت کە شەهادەت هێز و دەسەڵات دەهێنێت، بیر و بڕوا و خۆڕاگری دەسەڵات و هێز دەخولقێنێت، ئەبێ ئەبێ بڕوا بکەین کە دیپلۆماسیش ئامێری دەسەڵات و هێزە.\nزەریف وتیشی: چی دیکە لە جیهانێک ژیان نابەینە سەر کە ڕۆژاواییەکان هەرچیەکیان بوێت ئەنجام بدەن. ئەمڕۆکە جیهان ئیدی جیهانی مادی نییە. ئیتر جیهانێک نییە کە ئەمریکا هەر بڕیارێک بدات، بەڕێوە بچێت. ئەمریکا بە دان پێدانانی ترامپ نێزیک بە دوو ترلیۆن دۆلار تێچووی سەربازی هەبووە و تێگەیشتووە کە بە پێکانی سەردار سولەیمانی لاوازتر بووەتەوە و کز و لاوازیی خۆیی دەست پێکردووە.\nلەنزیک و هەستیارانە چاوەدێریی دۆخی ئەدلەب دەکەین\nژمارەی تووشبووانی کرۆنا لە کوردستان گەیشتە ٣ کەس\nسێهەمین مێهرەجانی سەرتاسەریی کورتە چیرۆکی کوردی هاژە…\nپەنابەرە سوورییەکان سنووری تورکیایان بەزاند\nئاماری قوربانیانی کرۆنا لە ئێران بەرز بووەوە\nتورکیا کاروانێکی سەربازی سووریای لە ئەدلەب بوردۆمان…\nکۆبوونەوەی ناڕەزایەتی لە بەردەم کونسوڵخانەی ڕووسیا…\n٢٠ هەزار کیتی تاقی کردنەوەی کرۆنا ئەمڕۆ دەگاتە ئێران\nیەکەم دەرزی کرۆنا لە سەر مرۆڤ تاقی کرایەوە\nسوپای سووریا ۳۳ سەربازی تورکیای کوشت\nمن و ڤایرۆسەكە....\nسیاسەتی بارزانییەکان چی بە سەر کوردی عێراق…\nزانستی ڕەوانبێژیی ئەدەبی لە وێژەی کوردی\nمەسعوود سولەیمانی : ئەمریکا پێشنیاری پەنابەری…\nئەمریکییەکان هەوڵ دەدەن بە هەر لەونێک بووە…\nخۆزگە سەردار سولەیمانی فەرماندەی پێشمەرگە…\nحاج قاسم نەبوایە داعش بەغدا و دیمەشقی دەگرت


هۆكارەكانی ئازاری بەردەوامی پشت لەو كەسانەدا كە نەشتەرگەری بڕبڕەكانی پشتیان كردووە\n248 جار خوێندراوەتەوە کات10:14 بەروار11-07-2019\nچه‌ند جۆرێک نه‌شته‌رگه‌ری جیاواز هه‌یه بۆ ئینزلاقی بڕبڕه‌کانی پشت به‌ڵام باوترینین بریتیه له لابردنی به‌شێک یان هه‌موو دیسکی نێوان بڕبڕه‌کان یان به‌شی دواوه‌ی ئه‌و بڕبڕه‌ی که فشاری خستۆته سه‌ر دڕکه په‌تک ۰، دكتۆرە هەڤین وەك پزیشكی پسپۆڕی ئازار و بەنج لەم بابەتەدا گرنگترین هۆكارەكانی ئازاری بڕەبڕەكانی پشت پاش نەشتەرگەری باس دەكات.\n1- سه‌رنه‌که‌وتنی نه‌شته‌رگه‌ری : هه‌موو نه‌شته‌رگه‌ریه‌ک ئه‌گه‌ری سه‌رنه‌که‌وتنی هه‌یه به هۆکاری هه‌مه‌جۆره‌وه وه‌ک خوێن به‌ربوون ،هه‌وکردنی برین .\n2- زیان گه‌یشتن به ده‌مار و دڕکه مۆخ و سست بوونی ده‌ماره‌کان پێش نه‌شته‌رگه‌ری : به تایبه‌ت ئه‌گه‌ر نه‌خۆشه‌که بۆ ماوه‌یه‌کی زۆر تووشی ئینزلاق بوو بێت .\n4-ئه‌گه‌ر نه‌خۆشه‌که تووشی ئینزلاقی تازه ببێت له نێوان دوو بڕبڕه‌ی تردا : ئه‌و که‌سه‌ی جارێک تووشی ئینزلاق بێت ؛ ئه‌گه‌ر زۆره تووشی تووشی ئینزلاقی تازه ببێت له نێوان دوو بڕبڕه‌ی تردا.\n5- زۆری کێش و قه‌ڵه‌وی : به یه‌کێک له هۆکاره گرنگه‌کانی پشت ئێشه و هه‌موو نه‌خۆشیه‌کانی فه‌قه‌رات داده‌نرێت .\n6- بێهێزی و پووکانه‌وه‌ی ماسوولکه‌کانی ده‌وری بڕبڕه‌کانی پشت و دیواری سک : له ئه‌نجامی وه‌رزش نه‌کردنه‌وه .\n7- که‌می کانزا و ڤیتامینه‌کان : به تایبه‌ت که‌می ڤیتامین دی ، کۆمه‌ڵه‌ی ڤیتامین بی ، کالسێوم ، پۆتاسێوم ، مه‌گنسێوم .\n8- زۆر به پێوه وه‌ستان ،زۆر دانیشتن ، زۆر سه‌رکه‌وتنی قادرمه ، شێوازی هه‌ڵه له نووستن و شت به‌رزکردنه‌وه .\n9- نه‌خۆشی هه‌وکردنی جومگه‌ی نیوان بڕبڕه‌ی پشت وئێسکی حه‌وزبیت که‌پێ ده‌وترێت ( sacroilitis ).\n- تیشک ؛ تیشکی ( X-Ray ) ، ( MRI) ، ( C-T Scan )۰ )\n- هێڵکاری ماسوولکه‌کانی قاچ وپێ (EMG ) ,\n- پشكنینی خوێن به گوێره‌ی نه‌خۆشه‌که پزیشک بڕیاڕ ده‌دات .\n1- دابه‌زینی کێش له‌و که‌سانه‌ی قه‌ڵه‌ون یان کێشیان زۆره ، وەرزش و مەلەکردن و ئەنجامدانی ێۆگا .\n4- چارەسەری سروشتی و چارەسەری فیزیای .\n5-لێدانی جۆرێک له ده‌رزی له ژێر ئامێری ڤلۆرۆسکۆپی : ئه‌م ڕێگه‌یه زۆر سه‌رکه‌وتووه و به‌نجی ناوێت و دوای یه‌ک كاتژمێر نه‌خۆش ده‌ڕواته ماڵه‌وه و ڕۆژی دواتر ده‌توانێت ئیش و کاری ڕۆژانه‌ی خۆی ئه‌نجام بدات .\n6- چاره‌سه‌ر به ئامێری تردد حراری ( Radiofrequency) یان ( weber laser ) که ده‌رئه‌نجامی خراپه‌ی نیه .\n7- لابردنی به‌شێک له کڕکڕاگه زیان پێ که‌تووه‌که بێ نه‌شته‌رگه‌ری له ژێر ئامێری ڤلۆرۆسکۆپی : ئه‌م ڕێگه‌یه زۆر سه‌رکه‌وتووه و به‌نجی ناوێت و دوای یه‌ک كاتژمێر نه‌خۆش ده‌ڕواته ماڵه‌وه و ڕۆژی دواتر ده‌توانێت ئیش و کاری ڕۆژانه‌ی خۆی ئه‌نجام بدات .\n8- قەستەرەی ئەو کەناڵەی دڕکە پەتکی پیادا دەڕوات کە لەژێر بەنجی مەوزوعی و لەژێر ئامێری تیشک دا دەکرێت .\n9-ده‌رزی ئاژنین یاخود کەپینگ (cupping).\n10-ئەنجامدانی جەلسەی شوک وەیڤ یاخود لەیزەر بۆ لابردنی گرژبوونی ئازاری ماسولکەکان .


هه‌ڵوێستی نوێی ڕوسیا\nسه‌رچاوه‌یه‌كی باڵای دیپلۆماسیه‌وه ئاماژه‌ی به‌وه‌دا كه ده‌سته‌وه‌ستان نابێت گه‌ر هێزه جیهانییه‌كان گه‌یشتنه كۆده‌نگییه‌ك سه‌باره‌ت به سه‌پاندنی سزا به‌سه‌ر ئێراندا.\nئه‌و هه‌ڵوێسته‌ی ڕوسیا به توندترین هه‌ڵوێستی ئه‌و وڵاته داده‌نرێت به‌رامبه‌ر به ئێران كه پێشتر تا ئه‌ندازه‌یه‌كی زۆر میانڕه‌ویی ده‌نواند سه‌باره‌ت خواسته ئه‌تۆمییه‌كانی تاران.\nئێران وه‌ك تێكڕای وه‌ڵامدانه‌وه‌كانی پێشووی و له‌زاری مه‌حمود ئه‌حمه‌دی نه‌ژادی سه‌رۆكی ئه‌و وڵاته‌وه دیسانه‌وه ڕخنه له هه‌ڵوێسته دژه‌كان ده‌گرێته‌وه و گاڵته به‌و سزایانه‌ش ده‌كات كه وه‌ك هه‌ڕه‌شه‌یه‌ك به‌رامبه‌ری به‌كارده‌هێنرێت و به ناكاریگه‌ر وه‌سفیان ده‌كات.\nمۆسكۆ ده‌چێته ڕیزی وڵاتانی خۆرئاوا یان ناچێت، ئه‌وه به بۆچونی به‌رپرسانی ئێران نابێته مایه‌ی سڵه‌مینه‌وه و خاوبونه‌وه‌ی ئه‌و وڵاته له‌ڕووی په‌ره‌پێدانی به‌رنامه ئه‌تۆمیه‌كانی.\nئێران نیازی خۆی بۆ بنیاتنانی ده دامه‌زراوه‌ی دیكه بۆ پیتاندنی یۆرانیۆم ده‌رده‌بڕێت، پێشتریش ئه‌وه‌ی ڕه‌تكردووه‌ته‌وه كه یۆرانیۆمی پیتێنراوی ئاست نزمی وڵاته‌كه‌ی بنێرێته‌وه ده‌ره‌وه.\nتاران هه‌ڕه‌شه‌ی سه‌پاندنی سزاكان به قسه‌ی پوچ و به‌سه‌رچوو ده‌زانێت و پێی وانییه ئه‌و سزایانه هیچ كاریگه‌ریه‌كیان له‌سه‌ری ده‌بێت.\nئێران باكی به كه‌س نییه و وێڕای ئه‌وه‌ش هۆشداری ده‌داته ئه‌وانه‌ی كه نیازیان خراپه، ئاماژه به‌وه‌ش ده‌كات كه هه‌موو دوژمنكاره‌كان له‌گه‌ڵ په‌نجه‌دانانیان له‌سه‌ر په‌له‌پیتكه‌كان، په‌شیمان ده‌بنه‌وه.\nبه‌و پێیه‌ی كه وای ده‌بینێت مۆسكۆ له سروشتی ئاشتیخوازانه‌ی چالاكییه ئه‌تۆمییه‌كانی ئێران ئاگاداره، كۆماری ئیسلامی هه‌ڵوێستی ئه‌مجاره‌ی ڕوسیای به‌لاوه سه‌یره و له‌ڕێی وه‌زاره‌تی دره‌وه‌ی وڵاته‌كه‌یه‌وه داوا له مۆسكۆ ده‌كات هۆكاری ئه‌و هه‌ڵوێسته‌ی ڕون بكاته‌وه.\nهه‌موو ئه‌و هه‌ڵوێستانه‌ی كه دژ به خواسته ئه‌تۆمیه‌كانی ئه‌وانن، هه‌ڵه‌یه و نه‌ژادیش بڕیاری پشتیوانی ڕوسیا بۆ ئه‌نجومه‌نی پارێزگارانی ئاژانسی نێوده‌وڵه‌تی وزه‌ی ئه‌تۆم به ناڕاست وه‌سف ده‌كات.\nمۆسكۆ، تاران به هۆكاری ڕه‌شبینی ده‌بینێت له‌ئاست دۆزینه‌وه‌ی چاره‌سه‌ره دیپلۆماسیه‌كان بۆ ئه‌و قه‌یرانه‌و پێی وایه گه‌ر كۆده‌نگی له‌سه‌ر سزادانی ئێران دروست بێت، ئه‌وا ئه‌ویش بێده‌نگ نابێت و هه‌مان هه‌ڵوێستی ده‌بێت.\nڕوسیا ئه‌م هه‌ڵوێسته‌ی ئێستای به‌رامبه‌ر به ئێران به كۆتایی نازانێت و پێی وایه سزاكان پێویستیان به بیركردنه‌وه‌ی زیاتره و ئاماژه به‌وه ده‌كات كه نایه‌وێت هه‌ڵوێسته‌كه به هه‌ڕه‌شه‌كردن له ئێران، ئاڵۆزتر بكات.\nڕوسیا ده‌یه‌وێت ئێران به‌شێوه‌یه‌كی شه‌فاف و ئاشكراتر مامه‌ڵه له‌گه‌ڵ ئاژانسی نێوده‌وڵه‌تی وزه‌ی ئه‌تۆم بكات و خواستی وایه ئه‌و مامه‌ڵه‌یه‌ی ئێران ببێته مایه‌ی هه‌ماهه‌نگیه‌كی به‌رده‌وام له‌گه‌ڵ ئاژانسی نێوده‌وڵه‌تی.\nهه‌ڵوێستی نوێی ڕوسیا تائێستاش یه‌كلاكه‌ره‌وه نییه و ڕه‌خنه‌كانی تارانیش به‌رامبه‌ر به هاوپه‌یمانی دوێنێی گومانی لێده‌كرێت، بۆیه ده‌كرێت بڵێین هه‌ڵوێستی نوێی ڕوسیا پێناچێت هه‌ڵوێستی كۆتایی بێت و ڕه‌نگه پێشهاتی دیكه‌ی به‌دوادابێت.


توێژینه‌وه‌یه‌ك... په‌یوه‌ندی نێوان تۆڕه كۆمه‌ڵایه‌تییه‌كان‌و نائومێدی چیە؟\nبه پێی توێژینه‌وه‌یه‌ك ده‌ستبه‌رداربوون له تۆڕه كۆمه‌ڵایه‌تیه‌كان هۆكاره بۆ ئه‌وه‌ی مرۆڤ دوور بێت له نائومێدی و ببێته كه‌سێكی سه‌ركه‌وتوو.\nله زانكۆی ئیكوادۆر تیمی رۆبێرتۆ مۆسكێرا توێژینه‌ویه‌كیان ئه‌نجامداوه سه‌باره‌ت به به‌كارهێنانی تۆڕه كۆمه‌ڵایه‌تییه‌كان، تێدا 1756 قوتابی له زانكۆی "ته‌كساس ئای ئای ئێند ئێم" به‌شداریان كردووه كه تۆڕه كۆمه‌ڵایه‌تیه‌كان به كار ده‌هێنن.\nتوێژینه‌وه‌ی تیمه‌كه به‌راوردكردن بووه له نێوان ئه‌و قوتابیانه‌دا كه بۆ ماوه‌ی هه‌فته‌یه‌ك له به‌كار هێنانی تۆڕه كۆمه‌ڵایه‌تییه‌كان دوور كه‌وتوونه‌ته‌وه به پێچه‌وانه‌وه ئه‌وانی دیكه به‌رده‌وام بوون.\nئه‌نجامی توێژینه‌وه‌كه له‌لایه‌ن گۆڤاری "ئێكسپرمنتاڵ ئیكۆنۆمێكس" بڵاو كراوه‌ته‌وه، تێدا ئه‌و قوتابیانه‌ی له‌و هه‌فته‌دا دوور بوون له به‌كارهێنانی تۆڕه كۆمه‌ڵایه‌تییه‌كان چالاكی و به‌رهه‌میان زیاتر بووه.\nهاوكات ئه‌و قوتابیانه هه‌ستی ئه‌رێنیان هه‌بووه له‌و ماوه‌دا و زیاتر خۆشحاڵ بوون و له ناوئمێدی و بێزار دوور بوون به به‌راورد به تیمه‌كه‌ی دیكه‌دا.\nزیاد له‌وه دوور كه‌وتنه‌وه له تۆڕه كۆمه‌ڵایه‌تییه‌كان كاریگه‌ری له دروستكردنی ته‌ندروستی یه‌كی باشدا هه‌یه، به‌هۆی ئه‌و پشووه زیاده‌ی وه‌ریده‌رگرن به‌هۆی كه‌م بینینی هه‌واڵه‌كان.\nد . ح\nئه‌م بابه‌ته 3252 جار خوێنراوه‌ته‌وه


سروە عەبدولواحید، کاندیدی دەرچووی جوڵانەوەی نەوەی نوێ بۆ پەرلەمانی عێراق ئاشکرای کرد، دەنگ بەو کاندیدەی سەرۆکى پەرلەمان دەدەن کە "کەمتر خراپە.".\nئەوە لەکاتێکدایە ئەمڕۆ جوڵانەوەی نەوەی نوێ لەگەڵ بزوتنەوەى ئیمتیداد و چەند کاندیدێکی دەرچووی خولی داهاتووی پەرلەمانی عیراق لە بەغدا هاوپەیمانیەتییەکی 28 کورسییان بە سەرۆکایەتی شاسوار عەبدولواحید ڕاگەیاند و ئۆپۆزسیۆنبوونی خۆیان ڕاگەیاند.\nسروە عەبدولواحید لە چاوپێکەوتنێکیدا لەگەڵ میدیا عەرەبییەکان (15ی کانونی یەکەمی 2021) ڕایگەیاند، "ئەگەر دەنگ بە دوو کاندید درا بۆ سەرۆکى پەرلەمان کە خراپ و خراپتر بوون و دەنگی منیش یەکلایی کردەوە، ئەوە دەنگ بە کەمتر خراپ دەدەم."\nباسی لەوەشکرد، "هەڵوێستمان بەهێز دەبێت، چونکە پەرلەمانتارانمان دابەش دەبەن بە لیژنەکاندا، هەروەها لەگەڵ پەرلەمانتارە سەربەخۆکانی تردا قسە دەکەین تاوەکو هەندێک سەرۆکایەتی لیژنەکان بەدەستبهێنین بەبێ گرێبەستی پێشوەختە".\nسروە عەبدولواحید جەختی کردەوە کە "ئەو هاوپەیمانیەتییەی پێکمانهێناوە پێشتر نمونەی نەبووە، چونکە هاوپەیمانی فراکسیۆنێکی کوردییە لەگەڵ فراکسیۆنێکی باشور و ناوەڕاست لەپێناو کاری سیاسی، ئەوەش هەنگاوێکی زۆر باشە."\nناوى ئەو بەنزینخانانەى بەنزینى عێراقى دابەش دەکەن راگەیەنرا\n2021.12.28 - 23:19


ڕێبوار ئەحمەدزادە:دێموکڕاسی پرسی نەتەوەیی چارەسەر ناکات! | نوێنەرایەتی ئوروپا پارتی ئازادیی کوردستان\nبەشی سێھەم: وێنستۆن چەرچیل دەڵێ: (دێموکڕاسی خراپترین جۆری حکومەتدارییە جگە لە شێوەکانی دیکەی حکومەت) واتە مرۆڤ تا ئەمڕۆکە هیچ جۆرە حکومەتێکی باشتر و کاراتری لە دێموکراسی بەرهەم نەهێناوە. ڕۆژگارێک وا بیر دەکرایەوە کە سوسیالیزم و کۆمۆنیزم دوایین جۆری حکومەتی مرۆڤ دەبێت و گشت کێشەکان چارەسەر دەکات .\nبە قەبوڵکردنی ئەوەی کە حکومەتی دێموکراتیک باشترین جۆری حکومەتەکانە ئەو پرسیارە دێتە ئاراوە کە ئاخۆ حکومەتی دێموکراتیک دەتوانێ پرسی نەتەوەیی چارەسەر بکات یان نا؟ وڵامی ئەو پرسیارە (نا)یەکی گەورەیە چونکە ئەگەر دێموکڕاسی ئەو پرسەی چارەسەرکردبا دەبوایە دەمێک با کە پرسی نەتەوەیی لە وڵاتانی، بەریتانیا، ئیسپانیا، فەڕانسە و… کە دەمێکە حکومەتی دێموکراتیکیان هەیە، چارەسەر بوایە. لە کاتێکدا کە دەبینین نزیکەی 300 ساڵە پرسی نەتەوەیی ئیرلەند لە بەریتانیا چارەسەر نەکراوە یان فەڕانسە کە بێشکەی دێموکڕاسی سەردەمە لە 200 ساڵی ڕابردودا نەیتوانیوە ئەو پرسە چارەسەر بکات. ئیسپانیاش ئێستاش بە شێوەیەکەی ئاستەم و دژوار دەرگیری پرسی نەتەوەیی باسکە. جا ئەگەر لەو وڵاتانە دێموکڕاسی نەیتوانیبێ پرسی نەتەوەیی چارەسەر بکات لە وڵاتێکی وەک “ئێران” کە 200 ساڵی دیکەش ناتوانن بگەن بەو دێموکڕاسیەی ئەوان، ئیدی چۆن دەتوانێ چارەسەری بکات؟! دێموکراسی ناتوانێ پرسی نەتەوەیی چارەسەر بکات چونکە لە ڕوانگەی کۆمەڵناسی یەوە چارەسەر کردنی پرسی نەتەوەیی لە پێش جێگیر کردنی دێموکڕاسییە نەک بە پێچەوانە. بابەتی پرسی نەتەوەیی، مافی دیاری کردنی چارەی خۆ نووسین و ڕزگار بون (ئیمانسیپاسیۆنە نەک دێموکڕاسی. ئیمانسیپە لە زمانی لاتیندا بە واتای قوتار بون و ڕزگار بونە. .بەڵام ئەمڕۆ (ئیمانسیپاسیون) لە زانستە مرۆڤیەکاندا بە واتای لابردنی نیر و تەوقی گەردن و قوتار بون لە کۆیلایەتییە، ڕزگار بونی تاکێک، چینێک یان کۆمەڵگایەک لە کۆیلایەتی و ژێر دەستییە. ئیمانسیپاسیۆن لە ئەدەبییاتی فارسیدا زۆرتر بە واتای ئازادی دێت کە نادروستە چونکە ڕزگار بون بۆخۆی لە پێش ئازادییە. لە کۆمەڵگایەکی ژێردەست و کۆیلەدا ناکرێ قسە لە ئازادی و دێموکڕاسی بکەیین چونکە کۆیلە و ژێر دەست پێش هەڵبژاردن و دیاری کردنی شێوەی ژیانێکی ئازاد و سازدانی حکومەتێکی دێموکراتیک، دەبێ لە کۆیلایەتی و ژێر دەستی قوتاری بێت، بۆ ئەوەی بتوانێ ئازادانە ژیان بکات.  لە کۆمەڵگایەکی داگیرکراودا ناکرێ قسە لە دێموکڕاسی بکرێت چونکە داگیرکراو و داگیرکەر یەکسان نین بۆ ئازادی و دێموکراسی، داگیرکراو دەبێ پێش هەر شتێک لە کۆت و بەندی داگیرکاری ڕزگاری بێت. ژنان لە کۆمەڵگایەکی پیاو سالاردا تا کاتێک لە کۆت و بەندی نەریتە دوا کەوتوەکانی مێژوودا ڕزگاریان نەبێ، ناتوانن لەگەڵ پیاوان یەکسان و تەواو ئازاد بن و قسە لە دێموکڕاسی پێشکەوتوو سەردەمیانە بکەن. دیارە لێرەدا قسە لەسەر دێموکڕاسی سەردەمە نەک شێوەکانی سەرەتایی دێموکڕاسی لە یۆنان و… قسە لە کاتی ئێستاو دێموکڕاسی سەردەمە کە هاووڵاتیانی ئازاد حکومەتی هەڵبژێردراو و دڵخوازی خۆیان پێکەوە نابێ. پرسی نەتەوەیی لە وڵاتانی فرە نەتەوە لە کاتێکدا سەری هەڵداوە کە حکومەتی ناوەند و دەوڵەت – نەتەوەی سەپێندراو پێکهێنراوە. بە شێوەیەکی دیاریکراو پرسی نەتەوەیی لە ئێران لە سەردەمی بە دەسەڵات گەییشتنی ڕەزاشا لە ساڵی ١٣٠٤ی هەتاوی دەستی پێکردوە و ڕۆژ دوای ڕۆژیش پەرەی سەندووە تا ئەو جێگایەی کە ئەوڕۆ بۆتە گرینگترین پرسی سیاسی کۆمەڵگای ئەو وڵاتە بە زۆری پێکەوە لکێندراوە. ئەم بابەتە درێژەی ھەیە.


لەسەر ڕێگای كەلار ئۆتۆمبێلێكی تەكسی وەرگەڕا – تۆڕی میدیایی خەڵک\n2019/11/25 - 4:00 PM\nبەڕێوەبەرایەتی هاتووچۆی گەرمیان وەرگەڕانی ئۆتۆمبێلێك لەسەر ڕێگای كەلار ڕادەگەیەنێت و دەشڵێت: “كەسێك بریندار بووە”.\nبەڕێوەبەرایەتی هاتووچۆی گەرمیان لە ڕاگەیەنراوێكدا ئاماژەی بەوەكردووە، دوانیوەڕۆی ئەمڕۆ دوو شەممە، لەسەر ڕێگای كەلار- خانەقین ئۆتۆمبێلێكی جۆری تۆیۆتا كرۆلا تەكسی وەرگەڕا و بەهۆیەوە شۆفێرەكەی برینداربوو.\nڕاشیگەیاندووە، زیانی ماددی بەر ئۆتۆمبێلەكە و ستوونی كارەبای سەر شەقامەكە گەیاندووە.\nجەختیشی كردۆتەوە، مەفرەزەكانی هاتووچۆی گەرمیان دەستبەجێ بەمەبەستی لێكۆڵینەوە لە چۆنیەتی ڕوودانی ڕووداوەكە گەیشتنە شوێنی ڕووداوەكە و لێكۆڵینەوە بەردەوامە.\nئێران قەبارەی بازرگانی لەگەڵ عیراقدا دەگەیەنێتە 20 ملیار دۆلار\n“ژنە كارمەندێكی ئاسایش لە گەڕەكی كازیوە كوژرا”


شکۆی مەرگ (بۆ دوکتوور قاسملووی مەزن)\nدووشەممە, 13. 7. 2015\tئەرسەلان چەڵەبی، بۆکان\nئەو مەزن بوو!\nشۆڕاوگەی بەسامی نەتەوە کۆنەکان بوو\nتەوژمی حیلەکانی _با،\nهەواڵی سەوزی نیشتمانی پێ بوو.\nبە پێچەوانەی ڕوانگە ئەهریمەنییەکان\nبە وێنەی حیکایەتەکانی پاییز.\nلە سەردەمی هزرە ڕەشەکاندا\nئاوەدان بوو زەینی وێرانی.\nئەو پەڵە خوێنێکی وشک بوو بە داوێنی دەنگە کوژراوەکان\nخەونی بە دەراوی ڕووناکی دەدی.\nوشەکانی گەرم بوو\nبە لێواری کەلێنێک بەرەو گۆڕستان\nپەرداخێک فڕینی نۆش دەکرد.\nقرمژنەی ئاگری پیتە سەربەستەکان بوو\nبزەیەک بوو بە لێوی هەلە مردووەکانی خاک\nتخوونی تیشکە هەرمانەکان کەوت\nهێڵە سوورەکانی دەپاراست و\nڕەوتە کۆنەکانی دەخوێندەوە.\nبە بەژنی مژەوە ڕوانینی شاخی دەناسی\nبەر لە کۆچی پەپوولەکانی ناخی\nرەنگێک بووی لە شێوەی وزە\nدەرفەتی گوڵ بووی لە خەزاندا\nدەگەشاوە باخچەکانی ڕۆچنە نیگای ئەوین.\nتاوانی خەفەتێکی بەرز بوو\nهەتا سەر ئێسک بەڵێنێکی شەهید بوو\nبڕیاری باڵندەکانی بەختەوەری بوو\nباڕن دەکا دروشمەکانی،\nلە سەرما و سۆڵی کۆمەڵدا.\nژین لە مێشکی ئەودا چرپەیەک بوو بە گوێی نەهاتدا\nهەتوانی هەوێنە زامدارەکان بوو.\nلە کونجی چۆڵترین هێمای نیشتماندا،\nڕووباری ئاوەدانی مان بوو.\nجاری خوێندراوه: 1099


تۆپبارانی خه‌ستی رژێم ترس دروستده‌كات له حه‌له‌ب\nبه‌شێك له دانیشتوان ده‌ڵێن خه‌می تۆپببارانی رۆژانه‌یانه كه ره‌نگه ده‌ستپێكی ئۆپه‌راسیۆنێكی سه‌ربازیی فراوانتر بێت له‌لایه‌ن رژێم و هاوپه‌یمانانیه‌وه.\nوه‌لید ئه‌بولخه‌یر له قاهیر\nكارمه‌ندانی رێكخراوی پاراستنی مه‌ده‌نییه‌كانی سوریا یارمه‌تی كچێك ده‌ده‌ن كه برینداربووه له تۆپبارانی شارۆچكه‌ی نه‌یرابدا له ئیدلیب. [خاوه‌نی وێنه: رێكخراوی پاراستنی مه‌ده‌نییه‌كانی سوریا]\nچالاكوانێكی ناوخۆ وتی شه‌پۆلێكی ئاواره‌كان له ناوچه‌ی حه‌له‌بی باشوره‌وه هاتوون له‌كاتێكدا مه‌ده‌نییه‌كان رۆژانه به‌هۆی تۆپبارانی رژێمی سوریا و هاوپه‌یمانانیه‌وه، ناوچه‌كه به‌جێده‌هێڵن.\nچالاكوان هه‌یسه‌م ئیدلیبی به دیارونای وت تۆپبارانی خه‌ستی رژێم له ناوچه گوندنشینه‌كانی حه‌ما و ئیدلیب بووه‌ته هۆی برینداربوون و كوشتنی چه‌ندین مه‌ده‌نی.\nناوبراو وتی ژماره‌یه‌ك گوند و شارۆچكه‌ی له باشوری ناوچه گوندنشینه‌كانی حه‌له‌ب كه‌وتوونه‌ته ژێر بۆردومانی خه‌سته‌وه به موشه‌ك و تۆپ و كاروانێكی گه‌وره‌ی خه‌ڵكیش له ناوچه‌كه‌وه به‌ره‌و ناوه‌وه‌ی پارێزگاكه به‌ڕێوه‌بوو.\nوتی بۆردومانی خه‌ست چه‌ند شارۆچكه‌یه‌كی گرتۆته، له‌وانه جه‌زرایا، عوسمانییه، زه‌مار جه‌دیده، تال باجیر و عه‌یس.\nكارمه‌ندانی رێكخراوی پاراستنی مه‌ده‌نییه‌كانی سوریا پاشماوه‌كانی داروپه‌ردووی بینا رووخاوه‌كان لاده‌به‌ن كه به‌هۆی تۆپبارانه‌كانی رژێمه‌وه رووخاون له ناوچه گوندنشینه‌كانی حه‌ما بۆ پاككردنه‌وه‌ی رێگا بۆ مه‌ده‌نییه‌كان. [خاوه‌نی وێنه: رێكخراوی پاراستنی مه‌ده‌نییه‌كانی سوریا]\nوتیشی ئه‌م شارۆچكانه له‌سه‌ر هێڵێكن كه به‌رامبه‌ر ناوچه‌كانی ژێرده‌سه‌ڵاتی رژێمن. هه‌روه‌ها وتی ئه‌م شارۆچكانه گرنگی ستراتیجییان هه‌یه بۆ رژێم چونكه له نزیك دووڕیانه گه‌وره‌كانن.\nتۆپبارانی به‌رده‌وامی رژێم\nئیدلیبی وتی تۆپبارانی به‌رده‌وامی سێ رۆژی رابردوو بووه‌ته هۆی كوشتنی سێ مه‌ده‌نی و برینداربوونی 14ی دیكه.\nناوبراو وتی پێنجشه‌ممه (7 ئازار) تۆپبارانه‌كه قه‌راغه‌كانی پارێزگای ئیدلیبیان گرته‌وه، به‌تایبه‌تی شاره‌كانی جسر شوغور، خان شه‌یخون، نه‌یراب و خان سوبول.\nكۆمه‌ڵێك موشه‌ك شارۆچكه‌كانی نه‌یراب و خان شه‌یخونیان هه‌ژاند، ئه‌مه‌ش وێرانكاری گه‌وره‌ی به‌دوای خۆیدا هێنا.\nئیدلیبی وتی شاره‌كانی دیكه كه به‌ر بۆردومانه‌كانی رژێم كه‌وتن پێكدێن له قاستون و زه‌یزون و زه‌یارا، كه تێیاندا 11 كه‌س كوژران، له‌نێویاندا چه‌كداری ئۆپۆزسیۆن و مه‌ده‌نی، چه‌ندانی دیكه‌ش برینداربوون.\nناوبراو وتی زۆربه‌ی زۆری كوژراوه مه‌ده‌نییه‌كان ژن و منداڵن.\nوتی: "له ئێستادا ترسێك له‌نێو مه‌ده‌نییه‌كاندا هه‌یه كه ره‌نگه ئه‌م تۆپبارانه رۆژانانه ده‌ستپێكی ئۆپه‌راسیۆنێكی سه‌ربازیی فراوان بێت له‌لایه‌ن رژێم و هاوپه‌یمانانیه‌وه."\nوتیشی ئه‌مه‌ش پڕمه‌ترسییه چونكه ناوچه‌كه ده‌كه‌وێته نێو ناوچه‌ی ئارامكه له رێكه‌وتننامه‌یه‌كدا پێكهێنرا كه له‌لایه‌ن رژێمی سوریا و توركیا و روسیاوه واژۆكرا.\nخان شه‌یخون چۆڵكراوه\nله شارۆچكه‌ی خان شه‌یخونی ئیدلیب، شه‌قامه‌كه‌ن تاڕاده‌یه‌ك چۆڵن، ئاژانسی فرانس پرێس رایگه‌یاند.\nشه‌ڕوپێكدادان و توندوتیژی له‌و ناوچانه‌ی چه‌كداریان لێ نیه، به شێوه‌یه‌كی به‌رچاو زیادی كردووه له هه‌فته‌كانی رابردوودا و تۆپبارانی رژێمیش بۆ سه‌ر خان شه‌یخون بووه‌ته هۆی ئه‌وه‌ی هه‌زاران كه‌س هه‌ڵبێن.\nنه‌ته‌وه یه‌كگرتووه‌كان رایگه‌یاند كه له ده‌ستپێكی شوباته‌وه، زیاتر له 7,000 ژن و منداڵ و پیاو شارۆچكه‌كه‌یان به‌جێهێشتوووه، زۆربه‌ی زۆریان بۆ به‌شه‌كانی دیكه‌ی ئیدلیب رۆیشتوون.\nدانیشتوویه‌كی ناوچه‌كه، ئه‌بو عه‌بدول سه‌رمانی، وتی خۆی و هاوژینه‌كه‌ی و سێ كچه‌كه‌ی هه‌فته‌ی رابردوو خان شه‌یخونیان به‌جێهێشت به‌هۆی بۆردومانه‌كانه‌وه، هه‌روه‌ها به‌هۆی ئه‌وه‌شه‌وه كه شاره‌كه چتر بۆ ژیان نه‌ده‌شیا.\nناوبراو وتی: "هیچ كارێكی لێ نیه، هیچ كه‌سێك له ده‌ره‌وه نیه، هیچ نه‌خۆشخانه‌یه‌ك، دكتۆرێك، ده‌رمانخانه‌یه‌ك، یان خزمه‌تگوزارییه سه‌ره‌تاییه‌كان بۆ ژیانكردن نین."\nسه‌رمانی وتی خێزانه‌كه‌ی له سه‌رماده جێگیربوون، 100 كیلۆمه‌تر له باكوره‌وه.\nله‌كاتێكدا شه‌ڕی سوریا پێده‌نێته هه‌شت ساڵه‌وه، رژێمی سوریا پێشڕه‌ویی كردووه و ئێستاش نزیكه‌ی دوو له‌سه‌ر سێی وڵاته‌كه و زۆربه‌ی شاڕێگه سه‌ره‌كییه ناسراو و گرنگه‌كانیشی كۆنترۆڵكردۆته‌وه.\nبه‌ڵام به‌شێك له شاڕێگه‌ی نێوان دیمه‌شق و حه‌له‌ب هێشتا له ده‌ره‌وه‌ی ده‌سه‌ڵاتی رژێمدان، كه به‌نێو ئیدلیبدا ده‌ڕوات و به خان شه‌یخونیشدا تێده‌په‌ڕێت.


بارزان جەوهەر سادق 05, 05, 2021\nهەرێمى کوردستان هەر دەبێت دەستوورێکى هەبێت و ئەو شه‌نسە هەر دێتە دى، بەڵام ئەوەى لێرەدا جێگه‌ى هەڵوەستەلەسەرکردنە، لەبەرچاوگرتنى دوو پرسى چارەنووسسازە: یەکەمیان، کاتى ئاراستەکردنى دەستوور و ئەو بارودۆخە ناوخۆیی و هەرێمى و نێودەوڵەتییە کە لە هەبوونى دەستوورەکە گرنگترە. بۆ نموونە سەرەڕاى تەوژمێکى بەهێزى هێنانەکایەوەى دەستوور لە ماوەى چەند ساڵى ڕابردوو، ڕایەک هەبوو کە پێى وابوو لەم قۆناغەدا هەرێم دەستوورى نەبێت باشترە! ئه‌وجا خاڵى دواتر کوالیتیى دەستوورەکە و شێوازى داڕشتنییەتى. لە خوارەوە گفتوگۆى ماناى دەستوور، خوێندنەوەیەکى خێرا بۆ هۆکارەکانى شکستى ڕەشنووسەکانى دەستوورى هەرێم، سوود و گرنگیى هه‌بوون و نەبوونى دەستوور و بەربەستە نوێیەکانى بەردەم ڕەشنووسى داهاتووى دەستوورى هەرێمى کوردستان دەخەینە ڕوو.\nیەکەم: دەستوور چییە؟\nگرێبەستێکى سیاسى، کۆمەڵایەتى و یاساییی نێوان سیسته‌مى فەرمانڕەوا و گەلە، کە ڕەنگدانەوەى خودى که‌لتوورى سیاسى و کۆمەڵایەتیى خەڵکى شوێنەکەیە؛ لە کۆمەڵێک پڕەنسیپ و بنەماى گشتی پێک دێت کە چوارچێوەیەکى گشتیى حوکمڕانێتى دیارى دەکات و لەسەر بنەماکانى ئەو بەندە دەستوورییانە، یاسا و ڕێساکانى ژیان لەو وڵاتە دادەڕێژرێت. دانانى دەستوور بۆ دوو ئامانجى فراوان و سەرەکییە: یەکەمیان بۆ دیاریکردنى ماف و ئازادییە گشتییەکانى تاک و کۆمەڵگەیە لە بەرامبەر دەسەڵاتى بەڕێوەبردن؛ دووەم، دیاریکردنى جۆرى سیسته‌مى سیاسیى وڵات و، دەسەڵاتە سەرەکییەکانیان و پەیوەندیى نێوان ئەم دەسەڵاتانەیە.\nدووەم: هۆکارەکانى سەرنەکەوتنى ڕەشنووسى دەستوورەکانى هەرێمى کوردستان\nتاوەکوو ئێستا چەند جارێک ڕەشنووسى دەستوورى هەرێمى کوردستان ئامادە کراوە، به‌ڵام هیچ یەک لەم ڕەشنووسانە نەبوونەتە دەستوورى پەسەندکراوى خەڵک. سەرنەکەوتنى دەستوورەکان ئەوەندە پەیوەست نەبووە بە کوالیتیى ڕەشنووسى دەستوورەکانەوە، بەڵکوو پەیوەندیى هەبووە بە هەستنەکردن بە بەرپرسیارێتیی نیشتمانیى هەندێک لایەن و نەبوونى سازانى نیشتمانى و سازانى حزبە سیاسییەکان هۆکارى یەکەمى بەردەم شکستپێهێنانى دەستوورەکە بووە. ئه‌وجا بارودۆخى هەرێمى و گۆڕانى هاوکێشەى هاوپەیمانێتییەکان و دەستوەردانى دەرەکى، هۆکارى ترى بەردەم بەخاوەنبوونى دەستوور بوون.\nپێشتر بیرۆکە و پڕۆژەى دەستووری لە هەرێمى کوردستان خراونەتە ڕوو. هەندێک پێیان وایە بیرۆکەى هەبوونى دەستوور دەگەڕێتەوە بۆ حەفتاکانى سەدەى ڕابردوو؛ کاتێک کورد لەسەر وەرگرتنى فەڕمانڕەواییى ئۆتۆنۆمى ڕێککەوتنى کرد. بەشێکى تر دەیگەڕێننەوە بۆ سەرەتاى دروستبوونى دامەزراوە شەرعییەکانى هەرێمى کوردستان لە ساڵى ١٩٩٢؛ کاتێک پەرلەمانتار "د. نوورى تاڵەبانى" ڕەشنووسێکى پێشکەش بە پەرلەمان کرد. وێستگەى ترى نووسینەوەى دەستوور دەگەڕێتەوە بۆ بڕیارى پەرلەمانى کوردستان لە ساڵى ٢٠٠٢ بۆ نووسینى دەستوورێک بۆ هەرێمى کوردستان؛ ئه‌وجا ئەمە ڕەشنووسى دەستوورێکى لێ بەرهەم هات کە ٣٦ حزبى سیاسى بەشدار بوون لە نووسینەوەى و، ٩٦ پەرلەمانتار لە ساڵى ٢٠٠٩ لە پەرلەمانى کوردستان پەسەندیان کرد و، زیاتر لە (٥) هەزار پێشنیارى خەڵک و دامەزراوەکانى کۆمەڵى مەدەنى بۆ ڕەشنووسەکە وەرگیرا. لە دواى شکستپێهێنانى ئەم ڕەشنووسەیش لەلایەن حزبە ئۆپۆزیسیۆنەکان، لە خولى چوارەمى پەرلەمانى کوردستان، کە خودى ئۆپۆزیسیۆنەکانى پێشوو بوون بە سەرۆکى پەرلەمان، جارێکى تر لیژنەیەکیان پێک هێنا لە نوێنەرى حزبە سیاسییەکان و مامۆستایانى زانکۆ و زیاتر لە ٧٠ ماددەیان لەناو پەرلەمان نووسییەوە و، دواتر بەهۆى پەکخستنى پەرلەمانەوە (٢٠١٥-٢٠١٧) ئەمەیش بەکراوەیى مایەوە. دوایین هەوڵ بۆ نووسینى دەستوورى هەرێمى کوردستان ئێستایە، کە پەرلەمان جارێکى تر هەوڵەکانى بەگەڕ خستۆتەوە بۆ نووسینەوەى دەستوورێکى نوێ بۆ هەرێمى کوردستان و، دیسان بەڵێنیان داوە کە لەم خولە هەرێمى کوردستان ببێتە خاوەن دەستوورى خۆى.\nسێیەم: گرنگیى هه‌بوون و نەبوونى دەستوور لە هەرێمى کوردستان\nبەهۆى ئەوەى دەستوور چەترى یاساکانە و دەبێتە گرێبەستێکى کۆمەڵایەتیى دیاریکراو لە نێوان چینى فەمانڕەوا و گەل؛ هەروەها یاسایەکى شکۆدارى وڵاتە و دڵنیایى دەداتە پاراستنى ئاسایشى تاک و کۆمەڵگە، بە ڕێزگرتن لە بەها پیرۆزەکانى مرۆڤایەتى. بۆیە گومان لە گرنگیى هه‌بوونى دەستوور نییە. ئەوەى جێگەى گفتوگۆیە، کاتى ئاراستەکردنى دەستوورەکەیە کە دەمانەوێت دواتر زیاتر لەبارەیەوە بدوێین.\nلە لایەکى ترەوە، دەستوورى عێراق بە ماددەى (١٢٠)، ڕێگەى داوە کە هەرێمى کوردستان خاوەن دەستوورى خۆى بێت و هیچ کێشەیەکى یاسایى و گوشارێکى هەرێمیى ئەوتۆى نابێت لەم ڕووەوە. ئەمە جگە لەوەى دەستوورەکە هێزى زیاترى هەیە لە یاسا ئاسایییەکان بۆ پابەندکردنى دەسەڵاتداران بە بنەما دەستوورییەکان و، ئەمەیش دەبێـتە چوارچێوەیەکى بەهێز بۆ دەرکردنى چەندین یاساى تر کە بەهۆى ئەم پەیمانە کۆمەڵایەتییە نوێیەوە دێتە کایەوە.\nزیاتریش لەمانە، بۆ هیچ یەک لەو یاسا بنەڕەتییانه‌ی کە هەرێم کارى پێ دەکات، ڕەزامەندیى خەڵک وەرنەگیراوە و لەلایەن هەردوو حزبى دەسەڵاتدارى هەرێمەوە لە دواى ساڵى (١٩٩٢)وە- کە تاوەکوو ئێستایش باڵادەستن- یاساکان بەرهەم هاتوون و لە پەرلەمان ڕەوایەتییان وەرگرتووە و دواتر چوونەتە بوارى جێبەجێکردن. ئەوەى دەستوور جیا دەکاتەوە، ڕیفراندۆم و ڕەوایەتیپێدانى خەڵکە بە گرێبەستەکە و دەبێتە یەکەم یاساى شکۆدارى وڵات کە هاووڵاتیان خۆیان دانى پێدا دەنێن و، ڕازین بەو مۆدێلە سیاسییە لە هەرێمه‌كه‌دا بژین. ئەمە جگە لەوەى بەشێک لە دەستوورەکە قابیلى هەموارکردن نابێت و ئەوەندەیشى ڕێگە بە هەموارەکەى بدرێت، ئاوا ئاسان مەیسەر نابێت، چونکە پێویستى بە چەندین وێستگە و هەنگاوى گرنگ هەیە تاوەکوو بتوانرێت ماددە و بەندەکانى هەموار بکرێته‌وه؛ واتە وەکو یاسا ئاسایییەکان هەموار ناکرێتەوە و ئەمەیش دڵنیایییەک بە سەقامگیریى سیاسى و یاسایى لە وڵات دەدات. بێ گومان هه‌بوونى دەستوورەکە بەبێ "دادگه‌ى دەستوورى" نابێت و ڕۆڵى ئەم دادگه‌یەیش دیسان لە پاراستنى شکۆداریى دەستووردا کاریگەریى دەبێت.\nبەقەد ئەو گرنگییانەى سەرەوە، لە ڕووێکى ترەوە نەبوونى دەستووریش گرنگە بۆ هەرێمى کوردستان لە سەرەتاوە تاوەکوو ئێستا. سەرەتا دەبێ ئەوە بگوترێت کە هەرێمى کوردستان چەندین ساڵە خاوەنى کۆمەڵێک یاساى بنەڕەتییە (القانون الاساسیة) کە سروشتێکى دەستوورییان هەیە و تاوەکوو ئێستا هەرێمەکە لە ڕێگه‌ى ئەم یاسایانەوە بەڕێوە بردراوە و، ئەمە لە هەمان کاتدا کێشەى ئەوتۆى نەبووە و وڵاتانى ناوچه‌كه‌یش تا ڕاددەیەک بەرامبەر بەڕێوەبردنى هەرێم لە ڕێگه‌ى ئەم یاسا ئاسایییانەوه، بێدەنگ بوون.\nیەک لە گرفتە گەورەکانى بەردەم نووسینەوەى دەستوورى هەرێم ئەوەیە کە، نابێت دەستوورەکەى پێچەوانەى دەستوورى عێراق بێت. دەى، کەواتە هەرێم لێرەدا ڕووبەڕووى چەندین کێشەی گەورە دەبێـتەوە وەک:\nئەو پاڕادیپلۆماسییەتە فراوانەى هەرێمى کوردستان، دەبێ بەدەر بێت لە بەندە دەستوورییەکان، چونکە دەستوورى عێراق ڕێگە بە پەیوەندیى دیپلۆماسى و سیاسیى هەرێم نادات و تەنیا لە ماددەى (١٢١- بڕگەى چوارەم) دەستوورى عێراق هاتووە کە، دەتوانێت بۆ کاروبارى ڕۆشنبیرى و کۆمەڵایەتى و گەشەپێدان نووسینگەى هەبێـت لە دەرەوە، ئەویش لەناو باڵوێزخانە و کونسڵگەرییەکان. واتە هەرێم ناتوانێت لەناو دەستوورەکە بڵێت، ئێمە بەو شێوەى ئێستا پەیوەندیى دیپلۆماسى و سیاسى پەرە پێ دەدەین.\nبۆ پەیوەندیى ئابوورى و بازرگانى و ئاوەدانى، هەرێمى کوردستان زیاتر لە هێزى یاسایى و دەستوورى، دەسەڵاتەکانى لەگەڵ جیهانى دەرەوە مومارەسە کردووە، ئایا دەتوانێت ئەو فۆڕمە پڕاکتیکییە لە دەستوورەکە ڕەنگڕێژ بکات؟\nبەگشتى هەرێمى کوردستان کۆمەڵێک جموجۆڵى سەرووى دەسەڵاتى فیدڕاڵى پەیڕەو دەکات کە ئەمە ئەگەر بە دەستوور و یاسا بێت، ناکۆک دەبێت لەگەڵ دەستوورى عێراق و کێشە بۆ هەرێمى کوردستان دروست دەکات؛ بۆیە لێرەدا نەبوونى دەستوور، گرنگتره لە هەبوونى.\nزیاتریش لەمە، با خەڵکى هەرێم ئەوەندە دڵى بە بوونى دەستوور خۆش نەبێت و وا مەزه‌ندە نەکات کە دەستوور دانرا، ئیدى دونیا دەبێـتە شامى شەریف. حیکمەت لە جێبەجێکردنى دەستوورە نەک هه‌بوونى دەستوور؛ چونکە جیاوازى هەیە لە نێوان دەوڵەتى دەستوورى و دەوڵەتى خاوەن دەستوور. بریتانیا دەستوورێکى بەرجەستەیشى نییە، بەڵام دەوڵەتێکى دەستوورییە، کەچى عێراق دەستوورێکى تێروتەسەلى نووسراو و پێشکەوتووى نوێى هەیە، بەڵام یەک فەتواى سیستانى هێزێکى باڵاتر لە دەستوورى هەیە و هیچ یاسایەک ناتوانێت بیوەستێنی. کەواتە بۆ هەرێمى کوردستانیش، ئەوەى تا ئێستا بە یاسا بنەڕەتییەکان کراوە، هەروایش بە دەستوورەکە دەکرێت؛ یان با بڵێین کە ئەم یاسایانە چەند پەیڕەو کراون، بەندەکانى دەستوورە نوێیەکەیش هەر ئەوەندە.\nئەگەر مەبەست چەسپاندنى ماف و ئازادییە تاکەکەسى و مافى پێکهاتەکانى ترى ناو هەرێمە، ئەوا لە کوێ ئەو ئازادییە ڕەهایە لە ڕووى میدیا و سۆشیال میدیا و بوارەکانى تر، بە هاووڵاتیان دراوە؟ لە کوێى دەستوورەکانى ترى ناوچەکە پێکهاتە نەتەوەیى و ئایینییەکان ئەو هەموو ماف و ئیمتیازاتانەیان پێ دراوە. سیسته‌مى سیاسیى هەرێم زۆربەى هەرە زۆرى بنەما دیموکراتییەکانى جێ کردۆتەوە، لە کاتێکدا هەرێم دەستووریشى نەبووە. بۆیە بوونى دەستوور بێ هەڕەشە نابێت و، بۆیه پێویستە پەنجە لەسەر گرفتە سەرەکییەکانى بەردەم نووسینەوەى دەستوورى هەرێم دابنرێت.\nچوارەم: کێشەکانى داهاتووى نووسینەوەى دەستوورى هەرێمى کوردستان\nنەبوونى نییەتێکى جددى بۆ بەخاوەنبوونى دەستوور بۆ هەرێمى کوردستان لەلایەن حزبە سیاسییەکانەوە، فاکتەرى سەرەکیى به‌رده‌م بەئەنجامگەیاندنى دەستوورە، ئەگەرنا چۆن دەشێ ڕەشنووسێک ٣٦ حزبى سیاسى بەشدارییان لە نووسینەوەى کردبێت و ٩٦ دەنگى پەرلەمانتارانى هێنابێت و، ئاوا بەئاسانى لەبار ببرێت! خۆ "پارتى" و "یەکێتى" بەتەنیا دەیانتوانى لە ڕیفراندۆمێك دەستوورەکە تێ پەڕێنن. ئەگەریش لایەنە ئۆپۆزیسیۆنەکان پێیان وایە ئەمە پێش دروستبوونى ئۆپۆزیسیۆن نووسراوە، ئەى بۆچى دواتر خۆیان لەگەڵ دەسەڵاتداران ڕێک نەکەوتن کە دەستوورێک بۆ هەرێم بەرهەم بێت و، پڕۆژەى دووەمیشیان به‌نیوه‌چڵی جێ هێشت؟\nبەهەڵەحاڵیبوونێک لە نێوان حزبە سیاسییەکان و تەنانەت ئەکادیمى و ڕۆشنبیرانیش لەسەر پرسى دیاریکردنى جۆرى سیسته‌مى سیاسیى وڵات پەیدا بووە. بەکورتى، سیسته‌مى سیاسیى هیچ وڵاتێک بەتەواوى لەوەى تر سەرکەوتووتر نەبووە (هەوڵ دەدەین لە بابەتێکى تێروتەسەل ئەم پرسە گرنگە شڕۆڤە بکەین). دواتر جێگیرکردنى جۆرى سیسته‌مى سیاسى بە "کۆپى پێست" نابێت و پەیوەندیى بە ڕەگى که‌لتوورى سیاسى و مێژووى کەڵەکەبوونى حوکمڕانێتى و ئەو ڕێچکە سیاسییەوە هەیە کە پێش نووسینى دەستوورەکە هەبووە.\nهەر تەنیا پرسى دیاریکردنى سیسته‌مى سیاسى بەربەست نییە و، ململانێکانى نێوان "عەلمانییەکان" و "ئیسلامییەکان"یش دەبێتە بەربەستێکى تر لە داهاتوودا.\nکێ دەستوور دەنووسێتەوە؟ دامەزرێنەرانى دەستوورى داهاتوو بە چ میکانیزمێک دادەنرێن؟ ئایا کوالیتیى ئەم خولەى پەرلەمان هى ئەوەیە کە دەستوور بنووسێتەوە؟\nدەستێوەردانى دەرەکى وەکوو هەڕەشەیەکى جددى لە ئارادا دەبێت. تورکیا و ئێران زۆر بەوردى چاودێریى تەنانەت دەرچوونى یاسایەکى ئاساییی هەرێمیش دەکەن؛ بۆیە ئەستەمە کەشێکى ئازاد لە بەردەم دەستوورداڕێژەرانى هەرێم هەبێت بۆ نووسینەوەى دەستوورەکەیان.\nنەبوونى ئۆپۆزیسیۆنێکى تەندروست و بابەتییانە لە ڕابردوو، گرفتى گەورەى بەردەم بەئەنجامگەیشتنى دەستوور بووە. تا دێت ئەداى ئۆپۆزیسیۆن لاواز دەبێـت و ئەوەى جێگەى نیگەرانیی ڕاى گشتییە ئەوەیە کە، لە زۆربەى وڵاتانى خاوەن ئۆپۆزیسیۆن ئەم هێزە هەموو هەوڵێک دەخاتە گەڕ بۆ نیشاندانى ڕووێکى تەندروستى حوکمڕانى، کەچى ئۆپۆزیسیۆنى لاى خۆمان هەرچى دەسەڵات بە چاکى بزانێ، دەیخەنە بەر گومان و یەکسەر دەڵێن نەخێر! ئەزموونى ئەداى ئۆپۆزیسیۆن پێمان دەڵێت کە لە جیاتى هاوکاریى دەستوورداڕێژەران و ڕەخنەى لۆژیکى، لەگەڵ یەکەم کارى لیژنەکە، ئۆپۆزیسیۆن دەکەوێتە دژایەتیى پڕۆژەکە و دانانى ڕێکارى شکستپێهێنانى دەستوورەکە.\nبەشێکى زۆرى کێشەکانى پێشوو، خۆى قەتیس کردبوو لە مشتومڕى دەسەڵاتەکانى سەرۆکى هەرێم؛ ئایا هێزە سیاسییەکانى بەرامبەر پارتى دیموکراتى کوردستان بە هەمان عەقڵییەتى پێشوو مامەڵە دەکەنەوە لەسەر ئەم پرسە، یان تێ گەیشتوون کە سیسته‌مى سیاسى، ڕەنگدانەوەى که‌لتوور و ژینگەى سیاسى و مێژووى کەڵەکەبووى حوکمڕانێتییە؟\nهاوسەنگیى هێز لە هەرێمى کوردستان گۆڕاوە و هێزەکانى تر ناتوانن ئەم جارە هێزى نەرمى دیموکراسى لە پەرلەمانەوە بەکار بێنن، چونکە پارتى ئەم جارە ئامادەیییەکى بەهێزترى هەیە لە هەردوو ڕووى هێزى ڕەق و نەرم لە کوردستان.\nکێشەى دیاریکردنى سنوورى باشوور و ڕۆژاواى هەرێمى کوردستان کە بە "ناوچە کێشەلەسەرەکان" دادەنرێت، دەبێتە خاڵى ناکۆکیى هەردوو دەستوورى هەرێم و عێراق.\nئایا هەرێمى کوردستان لەگەڵ پرسى سەربەخۆیى و جیابوونەوە لە داهاتوو لەنێو ئەم دەستوورە نوێیەدا، چۆن مامەڵە دەکات؟ ئەگەر دەستوور خۆى لەم پرسە لا بدات هەر کێشەیە و ئەگەر باسیشى بکات هەر کێشەى بۆ دروست دەکات و حکوومەت و پەرلەمانى عێراقى، دان به بە دەستوورەکەدا نانێن.\nپێنجەم: پێشنیارەکان بۆ دەستوورى داهاتوو\nبۆ ڕەچاوکردنى هەموو ئەو کێشە و بەربەستانەى سەرەوە، پێشنیار دەکەین کە هێزە سەرەکییەکانى هەرێمى کوردستان (بەتایبەت پارتى و یەکێتى و گۆڕان) چەند دانوستاندنێکى پێشوەختە بکەن بۆ ئەوەى لەناو نووسینى ڕەشنووسى دەستوورەکە یان لە کاتى ڕیفراندۆمی دەستوورەکەدا تووشى کێشە نەبن. پێشنیار دەکەین کە کەسانى دەرەوەى پەرلەمان دەستوورەکە بنووسنەوە، بەتایبەت مامۆستایانى زانکۆى تایبەتمەند بە بوارى دەستووری، ئامادەییى زیاتریان هەبێت؛ چونکە لە لایەک ئەم خولەى پەرلەمان ئاستێکى لاوازى مەعریفیى هەیە، بەتایبەت بۆ دانانى دەستوور کە پرسێکى باڵاى وڵاتە و پەیوەندیى بە ئێستا و نەوەکانى ئاییندەوه هه‌یه و ئەندامانى پەرلەمانى ئێستا لەو ئاستەدا نین و خۆیشیان ئەمە باش دەزانن! دووەم، هەندێک ئەندامى خولەکانى پێشووى پەرلەمان و بەشێک لە دادوەران و بەرپرسانى خاوەن ئەزموونى حوکمدارى و بەڕێوەبردن بەشداریى نووسینەوەى دەستوورەکە بکەن، کە دەکرێت لەوێدا دابەشکاریى پشکپشکێنەکەى حزبە سیاسییەکانیش بکرێت تاوەکوو ئەم دەستوورەیش بە دەردى ئەوانى تر نەبەن.\nلە دواى هەڵسەنگاندنى ئەم تێڕوانینانەى سەرەوە، لەگەڵ هەموو ئەو سوود و گرنگییانەى دەستوور کە لە سەرەوە باس کراوە، لەگەڵ ئەوەدا نیم لەم قۆناغەدا هەرێمى کوردستان دەستوورى خۆى هەبێت، چونکە هەرێمى کوردستان، زیاتر لە هەرێمێکى فیدڕاڵ سیاسەت دەکات و هەبوونى دەستوور لە لایەک هەرێم ناچار دەکات کە بەپێى کۆتوبەندەکانى دەستوورى عێراق دەستوورەکە دابڕێژێت و لەلایەکى ترەوە، هەر کات دەسەڵاتدارێتیی هەرێم ویستى دەستکەوتى زیاترى نەتەوەییى هەبێت یان هەنگاوێکى تر هەرێمى کوردستان لە سەربەخۆیى نزیک بکاتەوە، ئەوا پێش حکوومەتى بەغدا و ئەنقه‌ره و تاران، هەرێم ڕووبەڕووى ناڕەزاییى ناوخۆیى و کێشەى دەستوورى و یاساییى ناوخۆیى دەبێت کە پێچەوانەى دەستوورە. بۆیە تەنیا لە یەک کات هەبوونى دەستوورەکە دەتوانێت سوودى زۆرى هەبێت کە کۆمەڵێک بەند و بنەما جێگه‌ى بکرێتەوە، کە هەرێم دەستبەستراو نەکات لەو پەیوەندییە دەرەکییە پێشکەوتووانە و هەر هەنگاوێکى ترى بەرەو سەربەخۆیى لە داهاتوودا، بەتایبەت کە عێراق بەرەو دەوڵەتێکى تەواو شکستخواردوو هەنگاو دەنێت و داهاتوویەکى ئاڵۆز چاوەڕێى ناوچەکە دەکات بەگشتى. لەگەڵ ئەوەیش تا دێت هەولێر و بەغدا زیاتر لێک دوور دەکەونەوە و هێزە شیعییەکانیش- کە تاکە هیواى کورد بوون بۆ بەردەوامى لە عێراقى نوێ- زیاتر یەکگرتوو دەبن بۆ دژایەتیى هەرێمى کوردستان؛ ئەمەیش هیوایەک بۆ مانەوە لە عێراق ناهێڵێتەوە. لەبەر ئەم هۆکارانە و بەربەستەکانى سەرەوە، هەرێم بە هەمان شێوە کار بە یاسا بنەڕەتییەکان بکات کە سروشتى دەستوورییان هەیە و بەگوێرەى بارودۆخ هەمواریان بکاته‌وه هەتاوەکوو قۆناغێکى نوێ و جێگیر ڕوو لە هەرێم دەکات و بەتەواوى چارەنووسى خۆى دیارى دەکات.


چی شتێک هەیە لەجێگەی شتێکی دیکە؟ – كولتور مه‌گه‌زین\nئه‌بوبه‌كر جاف – تێڕامانێک لە بارەی بوون و هێزەوەو قسەیەكیش سەبارەت بە فەزای مەجازی.\nBy ئەبوبەکر جاف\t On تەموز 28, 2018\nبۆچی شتێک هەیە لە بری ئەوەی شتێکی دیکە هەبێت، بۆچی شتێک نییە لە کاتێکدا دەبایە هەبوایە ؟ ئەوەی هەیە بۆچی هەیە و، بۆچی بەم فۆرمە بوونی هەیە؟ ئەی بۆچی بە فۆرم و فۆرمیولبوونێکی دیکە نییە؟\nبا وای دابنێین کە؛ بوون توانایه‌كی ڕەهاو بێ سنوورە هه‌یه لە ڤێرتوێڵدا و بە بێ کەموکورتی، بە واتایەکی تر، ئەوەی وێنای دەکەین و وێناشی ناکەین بە تەواویی لە بووندا هەیە. بوون لێرەدا هەردوو ئاستی ڤێرتوێل و ئەکتوێل لە خۆی دەگرێت؛ ئەوەی بووە بە ئەکتوێل لە ئێستا و لێرەداو فۆرمە مادییەکانی لەخۆگرتووە. ئەوەشی کە هێشتاکە لە ئەکتدا نییە و لێرە ئامادەییەکی ماتریاڵی نییە، وەک ئیمکانگەلێک، وەک پۆتۆنسیال و وەک بوون لە هێزدا ماوەتەوە. هەر لێرە و لە ئێستادایە و دابڕاو نییە لە واقیع و دەکرێت ببێت بە بوونی کۆنکرێتی بەرجەستە، بوونی کردەیی. وایدەبینم بوونێک لە ناو پڕاوپڕی یان بوونێکی کە یاسایی بێ نەزم و بێ سەرەوبەر بە بێسووری بوونی هەیە، تەواوی ئەوەی لە ڕابوردوودا ڕوویداو، ئەوەی ڕوودەدات لە ئێستاداو ئەوەیش کە بەڕێوەیە و لە ئایندەدا ڕوودەدات، وە ئەوانەشی کە ڕەنگە هەر ڕوونەدەن وەک ئەگەرو ئیمکانبوونیان هەیە و لێرەن و واقیعن و هێزێک دێتە ژوورەوەو دەیانکات بە ئەکتوێل. ئایا ئەو بوونە کۆنکرێتییانەی کەئێستا هەن و لێرەن لە ئەکتوێلدا، ڕۆژگارێک گریمانەیی و خەیاڵکراو نەبوون؟\nئەی ئەگەر ئەوەی هەیەو ئەوەشی دەبێت توانای ئامادەبوون و لێرەبوونیان هەیە، ئەوە کێیەو چییە وا دەکات شتێک هەبێت و شتێک نەبێت؟ بۆچی شتێک هەیە لە بری شتێکی دیکە؟ بۆچی شتێک نییە ؟ کێیە وای دەشکێنێتەوە ؟ بۆ من کاتیگۆرییەکی ونبوو، یاخود زۆر لاوەکی لای هیگڵ، کاتیگۆریی هێزە چ لە ناو لۆژیکەۆەیداو چ لە ناو سروشت و فەلسەفەی ڕۆحەکەیدا. کاتیگۆرییە لۆژیکیی (ئیپستمیـ ئۆنتۆلۆژی)ەکەی هیگڵ هەر لە بوون و عەدەم و ماهییەت و سەیرورە…. ئێمە هێز بەدیناکەین، بەڵک نەفی بوونی هەیە لە ناو پەیوەندی دیاله‌کتیکیی هیگڵیدا. ئەوە نیتچەیە و دێت و لە گەڵ خۆی ئیرادەی هێزو پەیوەندی هێزو نا هاوسەنگی هێز دێنێت و نەفی و پەیوەندی دیالێتیکیی ناچاریی بەلاوە دەنێت.\nئەوەی هەیەو ئەوەی دەبێت لە ناو بەریەککەوتن و پەیوەندی نا هاوسەنگ و پڕ لە ململانێی هێزەکاندایە. کە بوونێک هەیە، شتێک هەیە و شتێک نییە، ئەوە ویست و ئیرادەی هێزێکە ئەمەی ویستووەو دەبێت هەبێت. وەک چۆن ویستی لەسەر ئەوەیە کە شتێک نەبێت. ململانێی هێزمان هەیە، سەرکەوتن و ژێرکەوتنی هێزەکانمان هەیە. هێزی سەرکەوتوو خاوەنی ئیرادەی زاڵکردن و بەرهەمهێنانەوەی خۆی و ماناو هەیمەنەکردنە، کەواتە ویستی لە سەر بوونی شتێک هەیە تاوه‌كو ئەو کاتەی هێزێکی دیکە دێت و ئەم هێزە زاڵە دەخاتە ژێر ڕکێف و ئارەزووی خۆی و سەرلەنوێ ناو لە شتەکان دەنێتەوە. هێزی ژێردەست و ملکەچیش پاشەکشە دەکات و ناولێنراوەکانی دەکەونە خوارەوە.\nشتێک هەیە لە بەرئەوەی ویست و ئیراده‌ی هێزێک ئەمەی دەوێت، شتێک نییە لە بەرئەوەی ویست و ئیرادەی هێزێک نایەوێە هەبێت و لێرە بێت. بەڵام، نەبوونی شتێک و نەمانی شتێکی ئەکتویل کە بوونێۆی کردەیی هەبووە بەو مانایە نایەت کە ئیتر تەواو تەواو دەسڕێتەوەو ئیمکانی سەرهەڵدانەوەو گەڕانەوەی نابێت، نەخێر، چاوەڕوانی هێزو هەلومەرجێکی ترە بێت و بە فۆرمی دیکە بیکاتەوە بە ئەکتوێل و ئێستاكێ. واتە دەبێتەوە بە ڤێرتوێل کە ئامادەیە. ڕابووردوش ڤێرتوێلی ڕەهایە.\nبوون و نەبوونی شتێک، ئەکتوێلبوونی شتێک کە لێرەیە لە ئێستاو لێرەدا، کاتێک نەخوازراوە لە ناو حوکم و هەڵسەنگاندنێکی مۆراڵیدا، ئەمە چ سەروکارو پەیوەندی بە شتەکەوە نییە لە خۆیدا و بە ڕوت و قوتی، بەڵکو چاک و خراپی شتێک کە هەیەو نابێت هەبایە، وە شتێک نییە و دەبوایە هەبوایە، شتێک بە سوود بێت یان بێسوودو مایەی زەرەرو زیان… ئەمانە حوکمی مۆڕاڵین لە ناو سۆسیۆس و کۆمەڵایەتیبوونەوەیاندا. ئەوە حوکمی هێزێکی کۆمەڵایەتییە کە بوونی شتێک بە خراپ بە زیان بۆ خۆی و بۆ نەزم و گوتارێک دادەنێت.\nئەو نەوەیەی کە خوڵقاوە و سەر بە چیرۆک و حیکایەت و مێژوو و ئەسڵ و فەسڵی نەوەی کۆن نییە، سەر بە یادەوەری نەوەی کۆن نییە، ئەم نەوەیە بێ وەفان، بێ نمەکن، بێ چاو و ڕوون، فەوزەوین، بێ ئینتیمان، بێ دەربەستن….هەر ناو و ناتۆرەیەکی دیکە کە لێیان دەنرێت حوکمدانێکی مۆڕاڵیین. من وایدەبینم ئەم نەوەیە لە ناو (ئیرادەی هێز) و ویستی هێزی نوێدا خاوەنی هەقیقەت و بوونی خۆیانن. هێزێک هاتووە لەگەڵ خێرایەکی چڕدائەم نەوەیە دەنەخشێنێت. خێرایش وەک چۆن فەیلەسوفی فەڕنسی (پۆل ڤیریلۆ) باسی دەکات، ناچارمان دەکات زۆ قسەوباسێکی تر سەبارەت بە ئۆنتۆلۆژیایەکی دیکە. بوونێکی دیکە. ئەم خێراییە لە فەزای ماتیماتیکی و کارۆموگناتیسیدا، لە تۆڕە کۆمەڵایەتیەکاندا…. سەر بە زەمەنی کۆمەڵایەتیی و دەروونی نەوەی بە جێماو و دوورخراوە نییە.\nخێرایی دەسکاریکردن ڕیشەیی یادەوەریی و پەیوەندی و جوگرافیاو مێژووە. نەوەیەک لە فەزای مەجازیدا واقیعی خۆی هەیەو خوڵقاندویەتی. هەر لە واقیعدایە، کێشەی ئەم نەوەیە لە گەڵ ئەکتوێلێۆدایە کەسەر بەهێزێکی شکستخواردووەو فشۆڵەو لەپاشەکشەدایە. نەوەیەک لە ناو گوتارو هێزێکی پاسیڤ یاخود ژێردەستەو خوارەوە ناچارە گلەیی و گازندە بکات، پرتەو بۆڵەی بێت، تۆمەت ببەخشێێتەوە. نیشتیمانپەروەریی و خیانەت و چاک و خراپی ببەخشێنێتەوە. کەواتە هێزێک هاتووەتە ژوورەوە و ویستی لە سەر فۆڕمولەبوونێکی دیکەی جەستەی کۆمەڵایەتی، سیاسی، ئابووری… هەیەو ئەکتوێلیزەی دەکات. هێزێکی ژێردەستەو پاشکۆو بەزیوو لە ناو حوکمە مۆڕاڵییەکاندا جنێو دابەشدەکات. سەرقاڵی پۆلێنکاریە لە سەر بنەمای حوکمە مۆراڵییەکان. ئەوان بە واقیعی خۆیان و فۆڕمولبوونەکانیانەوە لە فەزای مەجازیدان و نامۆ نین. ئەوە ئێمەیان تەواوی ئەکتوێلیزەکراوێکین لێرەو، یاود نیواو نیو نیوەمان لە واقعی کردەیدایەو نیوەی دیکەشمان لە ناو واقعی ڤێرتوێلی، هەر لێرەوە نامۆین و نامۆ دەکەوین.\nئەکەر ڕۆژێک بێت و تەواوی مرۆڤایەتی لە ڤێرتوێلدا، یان واقعی ڤێرتوێلیدا سەرقاڵی ژیان بێت ؟ ئەو کاتە نامۆبوون بە تێگەیشتە کلاسیکییەکەی ئاوا نابێت؟ ئایا ئێستا نەوەیەک دروست نەبووە کە بیهێنینەوە ناو واقعی ئەکتوێلیزەکراوەوە، بوونی كرده‌ییه‌وە هەست بە نامۆیی بکات و ڕابکاتەوە ناو فەزای مەجازی؟ نەوەیەک دروست نەبووە لە فەسبووک و ئەنستگرام و هەر تۆڕێکی دیکەی کۆمەڵایەتی دایببڕین ئەو کاتە هەست دەکات نامۆ بووە ؟\nبەمشێوەیە وەک دولوز دەڵێت: واقیع هەرگیز دژی ڤێرتوێل نییە، واقیع ڤێرتوێل و ئەکتوێل لە خۆی دەگرێت. بەڵکو ئێمە کێشەی ڤێرتوێل/ ئەکتویلمان هەیە…\nحوزەیران 8, 2018


📊 ئاوی بەنداوی موسڵ گەیشتووەتە کەمترین ئاست Статистика и опросы\n📅 Добавлен Jun 5 2018 9:11AM\nتا چەند مانگێک لەمەوبەر بەنداوی موسڵ بە بۆمبێکی چێ [ Больше... 👁] ✖ ✖ ✖ 0 0 ✔ 93% ✍ H.B. 5-6-2018 9:11:54\n📊 ئاوی کۆگاکراوی عێراق لە 27 بۆ 17 ملیار لیتر سێجا کەمبووەتەوە Статистика и опросы\n📅 Добавлен Jun 4 2018 11:05PM\nبەرپرسێکی وەزارەتی سەرچاوەکانی ئاوی عێراق رایگەیان [ Больше... 👁] ✖ ✖ ✖ 0 1 ✔ 93% ✍ H.B. 4-6-2018 23:05:16\n🔤 بەنداو Слова и фразы\n📅 Добавлен Jun 16 2011 2:08AM\nپێناسی رێزمانی: ... پێناسی واتایی: ... رستە: ... [ Больше... 👁] ✖ ✖ 0 104 ✔ 72% ✍ H.B. 16-6-2011 2:08:45\n📊 دابەزینی دەرامەتی ئاو لە بەنداوی دووکان ئامارێکی مەترسیدار تۆماردەکات Статистика и опросы\n📅 Добавлен Jun 7 2018 1:35PM\nلەدوای گرتنەوەی ئاوی زێی بچووک، ئاوی بەنداوی دوکان [ Больше... 👁] ✖ ✖ ✖ 0 0 ✔ 91% ✍ H.B. 7-6-2018 13:35:57\n📊 ساڵانە 25 ملیار مەتر سێجا ئاو بە هەرێمی کوردستاندا بۆ عێراق دەڕوات Статистика и опросы\n📅 Добавлен Sep 24 2017 11:40PM\nهەفتەی رابردوو چەند وێنەیەکی حەیدەر عەبادی، سەرۆکو [ Больше... 👁] ✖ ✖ ✖ 0 0 ✔ 91% ✍ H.B. 24-9-2017 23:40:09\n📊 لە ساڵانی داهاتوو کارەساتی ژینگەیی و بێ ئاوی دروست دەبێت Статистика и опросы\n📅 Добавлен Mar 28 2016 8:42PM\nبەڕێوەبەری بەنداو و کۆگاکانی هەرێمی کوردستان رایدە [ Больше... 👁] ✖ ✖ ✖ 0 0 ✔ 74% ✍ H.B. 28-3-2016 20:42:03


دیسانەوە وەڵامێک بۆ پەکەکە\nئەو کێشانەی کە پەکەکە بۆ خەڵکی کوردستانی عێراقی ناوەتەوە لای حکومەتی عێراق و هەرێمی کوردستان ئاشکرایە. ئەم گۆڵمەزانە ڕۆژانە لە ڕاگەیاندنەکاندا بەرجەستە دەبن و هەموان لێی بە ئاگان. پەکەکە بە هەوڵدان بۆ دابەشکردنی هێزە سیاسیەکانی کوردستان، دەیەوێت لێکمان جیا بکاتەوە و خەونی حوکمڕانی هەرێمی کوردستانی لە مێشکدایە.\nمستەفا قەرەسو، ئەندامی سەرکردایەتی حیزبی پەکەکە، لە دوا چاوپێکەوتنیدا لەگەڵ کەناڵێکی تەلەفیزیۆنی سەر بە خۆیان، دوو شت ئەڵێت کە مایەی هەڵوێستە لەسەر کردنە. یەکەمیان و بە مەبەستی درز خستنە ناو کوردانی هەرێم، خۆیان کردۆتە قەڵغان و پارێزەری یەکێتی نیشتیمانی کوردستان. دووهەمیش، باس لە لە گەیشتنی چەقۆ لە گۆشتەوە بۆ سەر ئێسقان ئەکات. لە هەردوو بابەتەکانیشدا مەبەستیان ئێمەیە. بە واتایەکیتر مستەفا قەرەسو دەڵێت: ١) ئەگەر پارتی هێرش بکاتە سەر یەکێتی، ئەوا ئێمە داکۆکی لە یەکێتی ئەکەین. ٢) پارتی چەقۆکەی نەک هەر لە گۆشت چەقاندوە، بەڵکو گەیاندویەتیە سەر ئێسقانیش.\nلە بابەتی یەکەمدا حەز ئەکەین کە پەکەکە هەوڵ بدات لەو ڕاستیە تێ بگات کە هەتا هەتایە شەڕی پارتی و یەکێتی بەچاوی خۆیان نابینن. هەرچەندە چاوەڕوانکراوە مەفرەزەی ئیختیالاتی نهێنی خۆیان ڕاسپێرن و کادرێکی یەکێتی لە زۆنی زەرد یان کادرێکی ئێمە لە زۆنی سەوز ئیختیال بکەن و بیهێنن بەسەر ئەوەی تردا، بۆ ئەوەی شەڕی ناوخۆ هەڵگیرسێت و، ئەوەش ببێتە ڕۆژی جەژن بۆ پەکەکە و، بە لاواز بوونی ئێمە و یەکێتی حوکمە ستالینیستەکەی خۆیان بەسەر هەرێمی کوردستانا بسەپێنن. ئینجا هەر کەس لەم هەرێمەی کوردستان نوزەی لێوە هات بەزەبری چەک و زیندان و ئەشکەنجە دەمکوتی بکەن. حەز دەکەین بۆ بەرچاو ڕونی برادەرانی پەکەکە ئەو ڕاستیە بڵێین، کە داکۆکیکاری سەرەکی لە یەکێتی نیشتیمانی کوردستان، ئێمەی پارتی ئەبین. چونکە کوردستان بە بێ یەکێتی وەک جەستەیەکی نوقسان وایە. ئەرکی ئەخلاقی و کوردایەتی ئێمەیە کە یەکەم و بەهێزترین قەڵغانی پارێزەری یەکێتی نیشتیمانی کوردستان بین. ئیتر ئەم یەکێتیە سەرۆکێکی هەبێت، یان دوو هاوسەرۆک، هیچ لە مەسەلەکە ناگۆڕێت.\nهەرچی بابەتی دوهەمیشە، مەسەلەکان ڕونن. عەجەبا کێ یە ئەو لایەنەی کە چەقۆکەی گەیاندۆتە سەر ئێسقان؟… ئێمە بوین خاکی کوردستانی تورکیامان داگیر کردوە و، تەنگمان بە خەباتی پەکەکە هەڵچنیوە؟… ئێمەبوین دەعوەتی سوپای داگیرکەرمان کردوە بۆ ئەوەی ڕەز و باخ و ڕوبار و چیاکانی کوردستانی عێراق وێران بکات؟… ئێمە ین جورئەتی بەرەوڕوبونەوەی دەوڵەتی تورکیامان نیە و خۆمان لە چیاکانی کوردستانی عێراق شاردۆتەوە؟… کێیە ئەو لایەنەی شێری ماڵەوە و ڕێوی دەرەوەیە؟…\nڕابەرایەتی بزوتنەوەی ڕزگاریخوازی عەرەب بە خەڵکانی بەڕەگەز عەرەب ئەکرێت… ڕابەرایەتی بزوتنەوەی ڕزگاری خوازی تورکەمەن بە تورکەمەن ئەکرێت… ڕابەرایەتی بزوتنەوەی ڕزگاریخوازی کوردیش لە کوردستانی تورکیا بە کورد ئەکرێت، نەک بە و تورکانەی کە بارەگایان لە قەندیلە و، هەندێک چاودێر و شرۆڤەکاری سیاسی بە کارمەندی دەزگای (میت) لە قەڵەمیان ئەدەن. ئەگەر پەکەکە کابرا کەچەڵەکەیە، با تیمارێکی سەرە کەچەڵەکەی خۆی بکات و، لێگەڕێت ئێمەی کوردی عێراق چارەسەری کێشەکانی خۆمان بکەین. شەڕی براکوژی حەرامە، بەڵام داگیرکەر ئەگەر براکەشمان بێت هەر داگیرکەرەو، شەڕکردن لە دژی، نەک حەرام نیە، بەڵکو واجبە. ئێمەی کوردی عێراق تەعەداو زوڵم زۆری بەعسمان قوبوڵ نەکردوە، ئێستا چۆن لە پەکەکەی قوبوڵ ئەکەین…!


ساڵی 1351 هەتاوی بەرانبەر بە 1972 زایینی لە شاری سەقز له رۆژهه‌ڵاتی كوردستان لەدایک بووە.\nبێهزاد تا ئێستا ده‌یان كتێبی به‌پێزی نووسیوه‌و لێكۆڵه‌رێكی مێژوویی ئه‌كادێمییه.\nخوێندنی سەرەتایی و ناوەندی هەرلە زێدەکەی واتە شاری سەقز تەواو کردوەو لە ساڵی 1364 دا کۆچیان کردوە بەرەو شاری سنە.\nخوێندنی دواناوەندی و دەورەی سەرەتای زانکۆی هەر لەشاری سنە تێپەڕاند دواتر لە ساڵی 1375هەتاوی دا بووە خوێندکاری زانکۆ کە لە زانکۆی کردستان کارناسی علوومی ئازمایشگایی وەرگرتووه لە زانکۆی بووعەلی سینای هەمەدان لیسانسی ئابووری نەزەری وەرگرت.\nبێهزاد خوشحاڵی وەک نووسەرێکی ئاکادیمی سەقز و کوردستان لە بیروڕادەربڕینێک کە لە ساڵی 1384 هەتاویدا لە گەورەترین بیرورادەربڕین (نەزەرسەنجی) سەربەخۆی ئێرانیەکان بەناوی پاسارگارد بەرێوە چوو لە نێوان 10 نووسەری هەڵکەوتوو لە 100 ساڵی رابردوودا ناوی هاتەنووسین و وەک گەنجترین نووسەر ناسێندرا و میداڵێکی وه‌رگرت.\nبێهزاد تێکەڵبوون بە دنیای نووسەری دەگەڕێتەوە بۆ ساڵی 1376 هەتاوی و توانیویەتی گەلێ بەرهەمی بەکەڵک وسوودمەند پێشکەش بە کۆمەڵگای کوردەواری و کتێبخانەی کورد بکات.\nبێهزاد به‌هۆی زه‌خت و گوشاره‌كانی حكوومه‌تی ئێران به ناچار رووی كرده باشووری‌و كوردستان‌و دوای چه‌ند ساڵ مانه‌وه ئێستا له وڵاتی ئاڵمانه.\nله‌وێ ناوەندێکی بۆ پۆلێنبەندی بەڵگەکانی تاوانی کۆماری ئیسلامی ئێران لە کوردستان‌دا دامه‌زراندووه به‌ناوی کوردستان تریبووناڵ.


دکتۆر سەعید قرمزی تۆپراک "دکتۆر شڤان" چەوا و بۆچی هاتە کوشتن؟! - دارکا مازی\nدکتۆر سەعید قرمزی تۆپراک “دکتۆر شڤان” چەوا و بۆچی هاتە کوشتن؟!\nپارتیا دەمۆکراتا کوردستانێ ل 16/8/1946، ل سەر بنەمایێ حیزبا دەمۆکراتا کوردستانێ هاتیە ئاڤا کرن، پارتیا دەمۆکراتا کوردستانا ترکیا ژی ل سالا 1965ێ ل سەر بنەمایێ پارتیا دەمۆکراتا کوردستانێ هاتیە دامەزراندن و رێڤەبەرێن وێ پەیوەندیەکا براتی د گەل سەرۆک بارزانی و شۆرشێ هەبوو. ل ئۆکتۆبەرا 1969ێ دا، پارتیا دەمۆکراتا کوردستان-ترکیا، شەش ئەندامێن خوە شاندن باشوورێ کوردستانێ داکو د وارێ پێشمەرگایەتیێ و سیاسەتێ دا پەروەردێ وەرگرن. سەعید ئالچی سەکرەتەرێ پارتیێ، بەرپرساتیا وان خستە سەر ملێن دکتۆر سەعید قرمزی تۆپراک “دکتۆر شڤان”. سەرکرداتیا شۆرەشێ، بارەگەهەک ل نێزیکی گوندێ “دێشیشێ” ل ناڤچەیا زاخۆ ژ بۆی ڤان پێسمەرگەیان دانا.\n“ئیسماعیل ئەرار” وەزیرێ ترکیێ راگهاند، مستەفا بارزانی هندەک کەسا پەروەردە دکەت کو ل ترکیا فەوزایێ دروست بکەن”.\nتێبینی: ئەڤ نڤیسینە ژ ئەکوانتێ نڤیسەر و رۆناکبیر حامد گەوهەری هاتیە وەرگرتن


ئاژانسی وزه‌ی ئه‌تۆم ده‌ڵێت ئێران په‌ره به كاره ناوه‌كیـیه هه‌سـتیاره‌كان ده‌دات\nڕاپـۆرتێـكی نوێی ئاژانسی نێونه‌ته‌وه‌یی وزه‌ی ئه‌تۆم ده‌ڵێت ئێران په‌ره‌ی به كاره‌كانی پـیتاندنی یۆرانیۆم داوه، وه‌ك به‌ربه‌ره‌كانیـیه‌ك به‌رامبه‌ر به‌و داوا نێونه‌ته‌وه‌یی‌یانه‌ی لێی كراوه بۆ ڕاگرتنی كاره ناوه‌كیـیه هه‌سـتیاره‌كان.\nئاژانسی ناوبراو ده‌ڵێت توانای چاودێری به‌رنامه ناوه‌كیـیه‌كه‌ی ئێران زۆر كه‌مبۆ‌ته‌وه له‌به‌ر نه‌بوونی پشـكنه‌ران له ناو ئێراندا.\nڕاپـۆرته‌كه زه‌مینه بۆ سه‌پاندنی سـزای زیاتر به‌سه‌ر ئێراندا خۆش ده‌كات.\nله‌و باره‌یه‌وه كاربه‌ده‌سـتانی ئه‌مریكا ده‌ڵێن ڕه‌نگه ئێران دووچاری سـزای زیاتر بێته‌وه ئه‌گه‌ر خێرا به ڕێبازه‌كانیدا نه‌چێته‌وه و كاره‌كانی پـیتاندن ڕانه‌گرێت.\nجێـگری گوته‌بێژی وه‌زاره‌تی ده‌ره‌وه‌ی ئه‌مریكا تۆم كه‌یسی ده‌ڵێت سـزاكانی سه‌ر ئێران كاری كردۆته سه‌ر ئابوری ئه‌و وڵاته.\nشـایانی ئاماژه‌یه ئه‌نجومه‌نی ئاسایشی نه‌ته‌وه یه‌كگرتووه‌كان تا ڕۆژی پـێـنجشه‌ممه مۆڵه‌تی به ئێران داوه كاره‌كانی پـیتاندنی یۆرانیۆم ڕابگرێت- ئه‌و كاره‌ی كه ده‌كرێت بۆ دروسـتكردنی چه‌كی ناوه‌كی بێت.\nئێران ئێسـتا له ژێر سزای سنورداری ئه‌نجومه‌نی ئاسایشی نه‌ته‌وه یه‌كگرتووه‌كاندایه له‌به‌ر فه‌رامۆشـكردنی بڕیاره‌كانی پـێشووی ئه‌و ئه‌نجومه‌نه.\nئه‌مریكا و هاوپه‌یمانه‌كانی، ئێران به هه‌وڵی دروسـتكردنی چه‌كی ناوه‌كی تاوانبار ده‌كه‌ن له ژێر په‌رده‌ی به‌كارهێنانی وزه‌ی ناوه‌كی بۆ مه‌به‌ستی ئاشـتی‌یانه. ئێرانیش نكۆڵی له‌و تۆمه‌تانه ده‌كات و ده‌ڵێت مه‌به‌ستی به‌رنامه‌كه‌ی بۆ دروسـتكردنی وزه‌ی كاره‌بایه.\nڕۆژی سـێشه‌ممه‌ش دیبلۆماتان گوتیان وڵاته یه‌كگرتووه‌كانی ئه‌مریكا و هه‌ندێ له هاوپه‌یمانه ئه‌وروپـیـیه‌كانی به نیازن گازه‌نده به‌رامبه‌ر به محه‌مه‌د ئه‌لبه‌رادعی سه‌رۆكی ده‌زگای نێونه‌ته‌وه‌یی وزه‌ی ئه‌تۆمی بكه‌ن له‌سه‌ر ئه‌و پـێشـنیازانه‌ی كردبووی كه ڕێـگه به ئێران ده‌دات هه‌ندێ له‌و به‌رنامانه‌ی پـیتاندنی یۆرانیۆمی هه‌بێت.\nئه‌لبه‌رادعی گوتبووی پـێویسـته سه‌نگی بخرێته سه‌ر ڕاگرتنی ئێران له‌وه‌ی وه‌به‌رهه‌مهێنانی ئاستی پـیشه‌سـازی هه‌بێت نه‌ك ئه‌وه‌ی هه‌موو به‌رنامه‌ی پـیتاندنی یۆرانیۆم ڕابگرێت.


توركیا ترسی هەیە باكووریش چاو لە باكووری قوبرس بكات\nسەرۆك كۆماری باكووری قوبرس، كە بە قوبرسی توركیا ناسراوە، داوا دەكات قوبرس سەر بە هیچ لایەنێك و ڵاتێك نەبێت، بەڵكوو بۆ خۆی خۆی بەڕێوە ببات، ئەمەش بەرپرسانی توركیای توڕە كردووە و بە توندی دژی وەستاونەتەوە.\nموستەفا ئاكنجی سەرۆك كۆماری باكووری قوبرس، لە دیمانەیەكیدا بۆ رۆژنامەی (گاردیان) ئاماژەیدا، كە لە قوبرس ئەوانەی توركن و تەنانەت ئەو رومانەی كەمینەشن لەم وڵاتەدا دەژین، نایانەوێت بە توركیا ببەسترێنەوە و نایانەوێت لەگەڵ وڵاتی توركیادا بژین.\nئاكنجی دەڵێت: ”قوبرس بیری ئەوە دەكات كە خۆی خۆی بەڕێوە ببات، خۆی خاوەنی خۆی بێت و دامەزراوەكانی خۆی بەڕێوە ببات. بێگومان لەڕووی ئابوریشەوە دەمانەوێت سەركەوتوو بین و خۆمان بەڕێوە ببەین، نەك توركیا بەڕێوەمان ببات“.\nئەم گوتانەی ئاكنجی عومەر چەلیك وتەبێژی ئاكەپەی هێنایە دەنگ و گوتی ئەم گوتانە بێڕێزییە بەرامبەر بە توركیا و بێڕەوشتی كردووە، بۆیە دەبێت داوای لێبوردن بكات.\nلە لای خۆشییەوە دەوڵەت باخچەلی سەرۆكی مەهەپە، لە پێگەی خۆی لە تویتەر لەسەر ئەو گوتانەی ئاكنجی هاتە دەنگ و، گوتی دەبێت بزانن كە باكووری قوبرس توركیایە و وەكو توركیاش دەمێنێتەوە، هەروەها وڵاتێكی توركیشە.\nباخچەلی داوای لە سەرۆك كۆماری توركیا رەجەب تەییب ئەردۆغان كرد، كە بە زووترین كات ئاكنجی لە پۆستی سەرۆك كۆماری باكووری قوبرس لابدات.\nبەڵام ئاكنجی لە بەرامبەر ئەو هێرشانەی كرایە سەری، لە نوێترین هەڵوێستیدا، لە پێگەی خۆی لە تویتەر ئاماژەی داوە، كە ئەو دروشمەی دەڵێت ”قوبرس توركییە و هەر بە توركیش دەمێنێتەوە“ هی سەردەمی سیاسەتی ساڵانی پەنجایەكانە و ئێستا هیچ بایەخێكی نییە.\nلەبارەی ئەو لێدوانانەشی كە بۆ (گاردیان) دابووی، ئاكنجی دەڵێت لە پشت هەموو قسەكانی خۆمم و لە هیچیان پەشیمان نیم.\nلە سەروبەندی هێرشی توركیا بۆ سەر رۆژئاوای كوردستان، ئاكنجی لە توێتێكدا بە هەمان شێوە بەرپرسانی توركیای توڕە كرد و، گوتی شەڕ چارەسەری كێشەكان ناكات و لەگەڵ ئەوە نیم توركیا هێرش بكاتە سەر رۆژئاوای كوردستان.\nئەوكاتیش باخچەلی و چەند سەركردەیەكی توركیا، داوایان كرد ئاكنجی لە سەرۆك كۆماری باكووری قوبرس دوور بخرێتەوە، بەڵام نەتوانرا هیچی بەرامبەر بكرێت.\nچەند نووسەرێكی توركیا نووسیویانە، ئەگەر بێت و ئەو گوتانە بەسەر ئاكنجیدا تێپەرێت، ئەوكات باكووری كوردستانیش داوای جیابوونەوە دەكەن. ئەوان پێیانوایە كە بوێری ئاكنجی، بوێری دەداتە باكووریش بۆ ئەوەی بڵێین باكوور توركیا نییە و كوردستانە.\nئایە ئەردۆغان دەتوانێت لە پۆستی سەرۆكایەتی لای بدات؟\nوەكو ئاشكرایە باكووری قوبرس لە ژێر چەتری توركیایە لە هەموو روویەكەوە، بۆ نموونە ئابووری ئەو وڵاتە توركیا دابینی دەكات، سیستەمی وڵاتەكە توركیا دایڕشتووە، هەروەها لە هەڵبژاردنەكاندا كەسێك بووەتە كاندید كە پیاوی توركیا بووە و لە فەرمانی توركیا لای نەداوە.\nبەڵام موستەفا ئاكنجی، ئەگەرچی لە كاربەدەستانی توركیا نزیكە و هەر ئەو نزیكییەش وایكرد شانسی بوون بە سەرۆك كۆماری باكووری قوبرسی هەبێت، بەڵام ئێستا داوای جیابوونەوە لە توركیا دەكات و، دەڵێت ئێمە خۆمان خۆمان بەڕێوە دەبەین.\nبەرپرسانی توركیا داوا لە ئەردۆغان دەكەن لە پۆستەكەی لای بدات، بەڵام لادانی ئاكنجی ئەوەندە ئاسان نییە، چونكە ئەو بە دەنگی خەڵك هەڵبژێردراوە، بەڵام توركیا دەتوانێت پاڵەپەستری بخاتە سەر و گۆشەگیری بكات، تا خۆی دەست لە كار بكێشێتەوە.\nواتە وەكو چۆن ئەردۆغان بە زۆر دەستلەكاركێشانەوەی بە ئەحمەد داودئۆغڵو كرد، كە بە دەنگی خەڵك ببووە سەرۆك وەزیرانی توركیا، بە هەمان شێوە دەتوانێت ئەو پاڵەپەستۆیە بخاتە سەر ئاكنجی و لە سەرۆك كۆماری باكووری قوبرس دووری بخاتەوە.


تیمی KNN بانگێشتی بنكەی پۆلیس و دادگای بەرایی چەمچەماڵ دەكرێن\n08:48 - 18/03/2019\nچەمچەماڵ؛ دوای نزیكەی نۆ ساڵ هێرشبەرانی سەر تیمی KNN دادگایی دەكرێن\nتیمێكی KNN، بانگێشتی بنكەی پۆلیس و دادگای بەرایی چەمچەماڵ دەكرێن و وتەیان لێ وەردەگیرێت، بڕیاریشە سەرەتای مانگی ئایاری ئەمساڵ، پەلاماردەرانی تیمی KNN لە چەمچەماڵ، دادگایی بكرێن.\nئاری لوقمان حەكیم، پەیامنێری پێشووی KNN لە قەزای چەمچەماڵ، بە KNNی راگەیاند: ئەمڕۆ دوشەممە، وەك تیمی پێشووی KNN لە چەمچەماڵ، لە لایەن بنكەی پۆلیسی چەمچەماڵەوە، بانگێشت كراون و دواتریش لە دادگایی بەرایی چەمچەماڵ وتەیان لێ وەرگیراوە.\nوتیشی: بانگهێشتكردن و وەرگرتنی وتە لێیان، لەسەر تۆماركردنی سكاڵایەكیان بووە، كە نۆ ساڵ پێش ئێستا بەهۆی هێرشكردنە سەریان تۆماریان كردووە‌و مەفرەزەیەكی پۆلیسی چەمچەماڵ و چەند بەرپرسێكیان بە ئەنجامدەری هێرشەكە تۆمەتبار كردووە.\nئاری لوقمان، راشیگەیاند: دوای نزیكەی نۆ ساڵ، بڕیارە رۆژی هەشتی مانگی ئایاری ئەمساڵ، یەكەم دانیشتی دادگا لە بارەی سكاڵاكەیان بەڕێوەبچێت، تۆمەتبارانیش ئامادەی دانیشتنەكە بن.\nرۆژانی 10 و 11ی ئابی 2010 ، تیمی KNN لە چەمچەماڵ، لە دوو كاتی جیاوازدا هێرشكرایە سەریان و كامێراكەیان شكێنراو كەلوپەلە رۆژنامەوانیەكانیشیان لێ وەرگیراو بۆ ماوەی نیو كاتژمێریش دەستگیر كران، دوای هاتنە سەر هێڵی لیژنەی ناوخۆی پەرلەمان تیمەكەی KNN ئازاد كران, دوای روداوەكەش تیمی KNN لە چەمچەماڵ، سكاڵای یاساییان تۆماركرد.


Home›هەواڵ›ڕۆژهەڵاتی ناوەڕاست›نەتەوە یەکگرتووەکان باس لە دەستدرێژی بۆ سەر هاووڵاتیانی کورد لە عەفرین و سەرێکانی دەکات\nلیژنەیەکی سەر بە نەتەوەیەکگرتووەکان رایگەیاند، گروپەکانی سەر بەتورکیا لە عەفرین و سەرێکانی چەندین تاوانی رفاندن و ئەشکەنجەدان و دەستدرێژیان بۆ سەر هاوڵاتیانی کورد ئەنجامداوە.\nلیژنەی نەتەوە یەکگرتووەکان بۆ لێکۆڵینەوە لە دۆخی سووریا لە 24ەمین راپۆرتی خۆیدا رایگەیاندوە: گرووپە چەکدارەکانی نزیک لە تورکیا لە ناوچەکانی عەفرین و سەرێکانی لە رۆژئاوای کوردستان لە رفاندن، ئەشکەنجەدان و دەستدرێژی بۆ سەر هاووڵاتیانی کورد بەردەوامن.\nلەو بارەوە کارێن ئەبو زەید، سەرۆکی لیژنەی نەتەوە یەکگرتووەکان بۆ لێکۆڵینەوە لە دۆخی سووریا باسی لەوەکردوە، “سوپای سووریای ئازاد لەم ناوچەیە بەشێوەیەکی نایاسایی بەردەوام بووە لە بێبەشکردنی خەڵکی مەدەنی کورد لە ئازادییەکەیان. ژمارەیەک دۆسیەی بەڵگەمەندی ئەشکەنجەدانی خەڵک تۆمارکراون لە نێویشیاندا بەکارهێنانی تووندوتیژیی سێکسی لە کاتی دەستگیرکردنیاندا.”\nهەفتەی رابردووش، کۆمیسیاری باڵای نەتەوە یەکگرتووەکان داوای لە تورکیا کرد کە لێکۆڵینەوەیەکی بەپەلە لە زیادبوونی تاوانەکانی کوشتن، رفاندن و دەستبەسەرداگرتنی سەروەت و سامان لە ناوچەکانی ژێر دەستی خۆی واتە لە عەفرین، سەرێکانی و گرێ سپی بکات.\nعەفرین لە سەرەتای 2018 و سەرێکانی و گرێ سپیش لە تشرینی یەکەمی 2019 لە لایەن سوپای تورکیا و گرووپە چەکدارەکانی نزیکی لە ئۆپۆزیسیۆنی سووریا داگیرکران.\nراوێژکارێکی کازمی لەبارەی نرخی دۆلارەوە روونکردنەوە دەدات


سەردانەکەی مورا بۆ تاران، دانوستانەکانی ڤیەننا بە کوێ دەگات؟ - جام کوردی | JAMEKURDI\nسەردانەکەی مورا بۆ تاران، دانوستانەکانی ڤیەننا بە کوێ دەگات؟\nجام کوردی – ئەنریکە مورا جێگری بەرپرسی سیاسەتی دەرەوەی یەکێتی ئەورووپا و ڕێکخەری دانوستانەکانی تایبەت بە هەڵگرتنی سزا و گەمارۆکانی سەر ئێران لە ڤیەننا لە کاتێکدا بۆ دووەم جار لە ڕاگرتنی دانوستانەکانی ڤیەنناوە سەردانی تاران دەکات کە چاوەڕوان دەکرێت پێشنیاری گونجاوی بۆ مسۆگەرکردنی داواکارییە ڕەواکانی ئێران هەبێت.\nبە پێی ڕاپۆرتی جام کوردی، تا کاتی نووسینی ئەم ڕاپۆرتە هێشتا کاتی سەردانەکەی مورا بۆ تاران دیاری نەکراوە، سەرەڕای ئەمەش چەند سەرچاوەیەک ڕایانگەیاندووە کە بەرنامەی سەردانەکەی ئەو بەرپرسەی یەکێتی ئەورووپا بۆ ئێران سێ یان چوار ڕۆژە دەبێت و بڕیارە ناوبراو لە گەڵ ژمارەیەک لە بەرپرسانی باڵای کۆماری ئیسلامی ئێران کۆببێتەوە. ئشتفنی لیختەن ئشتاین پەیامنێری نەمساوی لە تویتێکدا ڕایگەیاندووە کە بڕیارە مورا سێ شەممە سەردانی ئێران بکات و تا ڕۆژی هەینی لە تاران بمێنێتەوە.\nگۆڤاری فایننشاڵ تایمز ڕۆژی یەک شەممە لە سەر زاری جۆزپ بۆرێڵ بەرپرسی سیاسەتی دەرەوەی یەکێتی ئەورووپا ڕایگەیاند کە دوایین هەوڵی ئەم یەکێتییە بۆ ڕزگارکردنی ڕێکەوتنی ناوەکی ئێران ئەنجام دەدرێت. گۆڤارەکە ڕایگەیاندووە کە کێشەی سەرەکی لە ئێستادا لە نێوان تاران و واشنتن و تایبەتە بە دەرهێنانی ناوی سوپای پاسداران لە ڕیزی گرووپە تیرۆریستییەکان کە پێشتر لە لایەن ئەمریکاوە ئەو بڕیارە نایاساییە دراوە.\nبۆڕێڵ بەو گۆڤارە بەریتانییەی ڕاگەیاندووە کە یەکێتی ئەورووپا هەوڵی چارەسەرێکی مامناوەند بۆ کێشەکە دەدات کە مەترسیی لە سەر یەک ساڵ دانوستانی نێوان لایەنەکان بۆ زیندووکردنەوەی ڕێکەوتنی ناوەکی داناوە.\nپرسی دەرهێنانی ناوی کەسایەتی و دامەزراوەکان لە ڕیزی سزا و گەمارۆ تاکلایانەکانی ئەمریکا، یەکێک لە پرسە سەرەکییەکانی ئێران لە دانوستانەکانی ڤیەننایە. حوسێن ئەمیر عەبدوڵڵاهیان وەزیری دەرەوەی کۆماری ئیسلامی ئێران سەبارەت بەم پرسە ڕایگەیاندووە کە سەبارەت بە پرسی سوپای پاسداران، گرنگ ئەوەیە کە پێگە و ڕۆڵی سوپا وەک هێزێکی ئەمنی و بەرگری کۆماری ئیسلامی ئێران لە بەرچاو بگیردرێت.\nناوبراو جەختی لە سەر گرنگیی دەرهێنانی ناوی سوپا لە ڕیزی سزا و گەمارۆکانی ئەمریکا کردەوە و وتی: گەیشتن بە ڕێکەوتن لە دانوستانەکان تەنیا بە ڕەچاوکردنی هێڵە سوورەکانی ئێران مسۆگەر دەبێت و کۆماری ئیسلامی ئێران لە سەر ئە هێڵە سوورانەش سازشت ناکات.\nحکومەتی پێشووی ئەمریکا بە سەرۆکایەتی دوناڵد ترەمپ لە هەنگاوێکی نایاساییدا سوپای پاسدارانی شۆڕشی ئیسلامی ئێرانی وەک دامەزراوەیەکی فەرمی سەربازی خستە ڕیزی گرووپ و ڕێکخراوە تیرۆریستییەکانەوە.\nبەرپرسی سیاسەتی دەرەوەی یەکێتی ئەورووپا ڕایگەیاندووە کە وەک ڕێکخەری دانوستانەکانی ڤیەننا، پێشنیاری خۆیی لە سەر ئەم پرسە داوەتە سەرۆک کۆماری ئەمریکا.\nئێران و ئەورووپا لە سەر کاریگەرییە نەرێنییەکانی دواکەوتنی دانوستانەکان بۆچوونی هاوبەشیان هەیە، لایەنەکانی دیکەش بە هەمان شێوە داوای گەیشتن بە ڕێکەوتنیان کردووە و تەنیا ئەمریکا بووەتە بەربەستی بەردەم دانوستانەکان و زیندووکردنەوەی ڕێکەوتنی ناوەکی.\nپێشتر 40 دیپلۆماتکاری پێشووتری ئەورووپی لە نامەیەکی کراوەدا داوای نەرمی نواندنی لایەنەکانی پەیوەندیدار لە دانوستانەکانی ڤیەننایان کرد و ڕایانگەیاند کە دوو سیناریۆ لە پێشدایە. یەکەم: ئەوەی کە ئەمریکا بە خێرایی بۆ چارەسەرکردنی کێشە و بابەتەکانی ئێستا نەرمی بنوێنێت. دووەم: هەر دوو لا دەچنە دۆخێکی چەقبەوستووی دانوستانەکان و ئەمەش لە بەرژەوەندی ئەواندا نییە و مەترسی زیاتری بە دواوە دەبێت.\nلە کۆتاییدا پێویستە بڵێین کە شەڕی ئۆکرانیا ئەوەی پیشانداوە کە درێژەکێشانی دانوستانەکان لە بەرژەوەندی هیچ لایەنێک نییە و زیادبوونی قەیرانە نێودەوڵەتییەکان دەتوانێت کاریگەری لە سەر ڕەوتی دانوستانەکان دابنێت. لەم ڕووەشەوە یەکێتی ئەورووپا دەتوانێت لە دەرفەتی پشوودرێژیی ئێران بۆ ئاسانکاریی گەیشتن بە ڕێکەوتنی کۆتایی لە ڤیەننا و گەڕانەوەی ناوبانگی خۆی وەک لایەنێکی کاریگەری نێودەوڵەتی کەڵک وەربگرێت./.\nوردەکاری ڕێکەوتنی نوێی گازیی ئێران و عێراق ئاشکرا کرا\nحەماس: هەڕەشەکانی ڕژێمی زایۆنیستی پیشاندەری قەیرانی ناوخۆیی ئەو ڕژێمەیە


ئیشایا 6 – Kurdi Sorani Standard (KSS) | Biblica\nئیشایا 6 – Kurdi Sorani Standard (KSS)\nدانانی ئیشایا لەسەر ئەرک\n1لە ساڵی مردنی عوزیای پاشادا، پەروەردگارم بینی لەسەر تەختێکی بەرز و بڵند دانیشتبوو، دامێنیشی پەرستگاکەی پڕکردبوو. 2سەرافیمەکان6:2 سەرافیمەکان: جۆرە بوونەوەرێکی ئاسمانین کە دەکرێت جۆرێکی تایبەتی فریشتە بن. لەبەردەستی بوون، هەریەکە شەش باڵیان هەبوو، بە دووانیان ڕووی خۆی داپۆشی بوو، بە دووانی دیکەیان پێیەکانی داپۆشی بوو، بە دووانیش دەفڕی. 3ئەمیان بانگی ئەوەی دیکەی کرد و گوتی:\n«یەزدانی سوپاسالار پیرۆزە، پیرۆزە، پیرۆزە!\nشکۆمەندییەکەی هەموو زەویی پڕکردووە.»\n4چوارچێوە و سەکۆی دەروازەکان لە دەنگی بانگدەر لەرینەوە و پەرستگاکە پڕبوو لە دووکەڵ.\n5گوتم: «قوڕبەسەرم، فەوتام! من کابرایەکی لێو گڵاوم و لەنێو گەلێکی لێو گڵاودا نیشتەجێم و لەگەڵ ئەوەشدا چاوەکانم پاشا، یەزدانی سوپاسالاریان بینی.»\n6ئینجا یەکێک لە سەرافیمەکان بۆ لای من فڕی و پشکۆیەکی بەدەستەوە بوو بە مەقاش لەسەر قوربانگاکەوە هەڵیگرت و 7لە دەمی منی سووی و گوتی: «ئەوەتا ئەمە لە لێوت سوا، تاوانت داماڵرا و گوناهت کەفارەتی بۆ کرا.»\n8ئینجا گوێم لە دەنگی پەروەردگار بوو، دەیفەرموو: «کێ بنێرم و کێ بۆمان دەڕوات؟»\nمنیش گوتم: «ئەوەتام، من بنێرە.»\n9ئەویش فەرمووی: «بڕۆ و بەم گەلە بڵێ:\n«”هەمیشە ببیستن بەڵام هەرگیز تێناگەن،\nهەمیشە سەیر بکەن، بەڵام هەرگیز نابینن.“\n10دڵی ئەم گەلە ڕەق بکە،\nگوێی گران بکە و\nنەوەک بە چاوی ببینێت و\nبە گوێی ببیستێت،\nبە دڵی تێبگات و\nبگەڕێتەوە و چاک ببێتەوە.»\n11منیش گوتم: «ئەی پەروەردگار، هەتا کەی؟»\n«هەتا شارەکان دەبن بە وێرانەی\nبێ ئاوەدانی و\nماڵەکانیش بێ خەڵک و\nکێڵگەکانیش وێران و چۆڵەوانی،\n12هەتا یەزدان هەموو خەڵک دووردەخاتەوە و\nشوێنی بەجێهێڵراو لەناو خاکەکە زۆر دەبێت.\n13ئەگەر دەیەکی تێدا مایەوە،\nجارێکی دیکە بۆ سووتان دەبێت.\nبەڵام وەک دارەبەن و دار بەڕوو،\nکە کاتێک دەبڕێنەوە بنەدارەکەیان هەر دەمێنێت،\nپاشماوەی ئەو گەلەش وەک بنەدارێکە و زیندوو دەبێتەوە.»\nKSS : ئیشایا 6


دوای ئۆپەراسیۆنی سووریا توركیا پرسی چارەسەری دەهێنێتەوە بەرباس\nسەركردەكانی هەدەپە و بەتایبەت پەروین بوڵدان هاوسەرۆكی هەدەپە، داوا لە حكوومەتی ئاكپارتی دەكەن پرسی چارەسەری بهێنێتەوە بەرباس، بەڵام تاوەكو ئێستا لە لایەن حكوومەتەوە هیچ وەڵامێكی ئەرێنیان وەرنەگرتوە. بەڵام چەند سەرچاوەیەك وای بۆ دەچن دوای ئۆپەراسیۆنی سووریا، ئیدی توركیا پرسی چارەسەری دەهێنێتەوە بەرباس.\nرۆژنامەنووس (موراد سابونجو) لە ئەندام پەرلەمانێكی هەدەپەی پرسیوە ئایە پرسی چارەسەری دەهێنرێتەوە بەرباس؟ بە گوێرەی زانیاری و بۆچوونی ئەو ئەندام پەرلەمانەی كە ناوی نەبردوە، حكوومەتی ئاكپارتی دوای ئەوەی هێرشی كردە سەر كۆبانێ و رۆژئاوای فورات بۆ لەناوبردنی یەپەگە، یاخود دووركەوتنەوەی یەپەگە لە سووریا، ئەوكات قسەكردن لەسەر پرسی چارەسەری ئەستەم نابێت.\nبە گوێرەی زانیارییەكان، حكوومەتی توركیا نایەوێت ئێستا باس لە پرسی چارەسەری بكات، چونكە یەپەگە بە دوژمنێكی سەرسەختی خۆی دەزانێت و دەیەوێت وەكو چۆن عەفرینی داگیر كرد، بە هەمان شێوەش كۆبانێ و رۆژئاوای فورات داگیر بكات، ئەوكات بۆ نییەت پاكی خۆی بەرامبەر بە كورد و بەتایبەت راكێشانی دەنگی كوردان بۆ هەڵبژاردنی شارەوانییەكان، پرسی چارەسەری دەهێنێتەوە بەرباس.\nئاكپارتی نێوانی لەگەڵ هاوپەیمانەكەی مەهەپە تیك چوە، كە لە هەڵبژاردنی 24ی حوزەیراندا بە یەك لیست بەشداری هەڵبژاردنیان كرد. دەشزانین كە مەهەپە دوژمنێكی سەرسەختی كوردە و بەو مەرجە پاڵشتی لە ئاكپارتی و ئەردۆغان كرد كە پرسی چارەسەری لە توركیا نەهێڵێت، ئێستاش كە ئاكپارتی لە هەڵبژاردنی شارەوانییەكان هاوپەیمانی لەگەڵ نابەستێت، ئەمەش پەیامێكە كە بەگەڕخستنەوەی پرسی چارەسەری ئەگەرێكی لاواز نییە.